
AGANCHENGANl 


A chikrang badita chasong A song Chigako 
gipinni jako gimaate iachi uachi re jojoe brange katbrange 
dongna nangachim aro A chikrangni jat chigni 
changiparangoni badiagipa jat da o songdongenggipa 
A chik songo songdongechengachim ba napechengachim 
uni gimin darangba kakket dake aganna ba mesokna 
manj a. Indiba Achikrangni songdongachabaaniko 
ma gitcham pagitchamrangni ku riting aro daororo 
Achikrangni songdong achabaaniko niede, A*chikrang 
bilongen so sojengjeng dake janggitangbagiparang 
ong achim ine nikna man a. A chikrangni indake 
janggitangbaanio chanchie aro so sojengjeng dake 
janggitangbaani bano maidake bon chota uarangko 
am aonian ia novel da o nikenggipa bimangona sokaha. 
Novelo parakgipa pilak ‘character’- rangan chanchichipe 
banaigipasan ong a. Badita chasong Zaminderrang 
A chikrangko rokomari dake sinjetbaengachim aro ua 
sinjetanirang bano maidake bon aha iarangko ia novelo 
chanchichipe seanisam ong aia. A chikrang gipinni nokkol 
itani aro chonik- onchepe jakkalani ka ako (bitterness) 
ka tongo dingchike ra e Zaminderrang baksa dakgrikna 
ka kim chabamitingo ‘East India comapny’ -ba on tisa 
rengsi man paeaha. Britishrang sokbakujaode A chikrangni 
ka tong wa al chaani, Zaminderrangni kosako ka kim 
chae jingjengatani bilongbegenchim. Indiba Britishrang 

“GARO AFFAIRS”- o jak on-ani gimin aro 
A chikrangko ka sae jakkalani gimin Britishrangna 
A-chikrang bamaha, indakesa A chikrang maidakgipa 
jatchim uko Zaminderrangna chu gimik mesokna chol 
man jaha. A chikrangni kengija bamgija a kawe jolrangchi 
re ange sko sotarangko aro dakgrik dinggrikna 
ka dongarangko Mughalrangba ma siangachim. Haida 
Karaibari Zamindar baksa nanggrikanian A chikrangni 
bon-kamgipa Zamindarrang baksa dal e nanggrikani 
ong-akon ine chanchiman a. 

Anga dingtangmancha angni skigipa Prof. Milton S. 
Sangmako mittelna namnikbea, maina ua an tangni sea- 
jotanisango choljokjeoba, jakchakjaoba aro mikron operation 
ka-e saae dongoba angni ia novelko jechakgijaan niataiaha. 
Uni gimin anga uko dingtangmancha mittelaniko on chengna 
namnikbea. 

Poraisogiparang ia novelko porae namniksoode, 
angni neng anirang indin ong ramaijaha ine anga kusi 
ongbegen. 

Poraisogipa sakantina angni mittelanichi 

••Author’’ 



AGANSAMSOANI 


Jeo nang ni gisik, unon nang-ni gam ong a. Na a 
mainaba gisik nangchongmotode aro uko gisik nange 
dakode, uan nang ni aro jatni gam ong a. Na a ki-tap 
sena gisik nangani dongode aro gisik nangen seode, uan 
nang ni aro jatni gam ong-a. 

“KU-CHOLSAN” ine done Prabodh M. Sangma, 
ong-chongmotanggipa itihaso pangchake ia novelko seaha, 
ua Songsarni golpo gita ong oba, ong bebegipa obostao 
ga chate seaha. lako segipa A chikrangni itihaskoba tala 
ine ia seaoniko ma-sina man a, maina Britishni 
chasongona kingking batanggipa chasongrango 
A chikrangni itihas, Zamindarrang baksa kajia- golmal 
ong an gapaiachim. Aro ian ong a je, A chikrang 
Karaibari Zamindarni onai ka-ako chakna man jae 1815 
bilsini January 9 tariko Karaibarini Zamindar Mahendra 
Narayan Choudharyni Rajbari ba nokko ritchani ritcha 
A-chikrang re ange so aha aro Mahendra Narayanni 
depante sa chonko man gope gimik sak sni manderangni 
skorangko sote ra e a-brirangchi katangaha. Ia ong a 
obostako Bengal Judicial Criminal, 1815, February 7 
tarikni File No. 17- o, janapaha. Uni gimin ia Novel 
historical Novel ong a ine aganna man gen. la 
ong chongmotgipa obostao pangchake, gipin gipin Novelo 
janapgipa manderangni bimingrangko an tangan done. 



golpoko banaiatjole ia Novelko seaha. Ian nambegipa 
Novel ba jatni Songsarni golpo ong aha ine anga nika. 

Angni ka-dongani gita, iako porae, Novelni 
su-uanikosanmangmang poraigiparang cha tote nikjawa 
indiba A chikrangni itihas aro A chik jatni gitcham 
bewalrangkoba ia Noveloniko nikatna man gen. 
Nangrimgrike dongani namgnikoba iano nikna man gen. 
Ian authorni gam donanggipa jatni gam ong a. 


Dated Tura, 
the 29th May, 2004 


Prof. Milton S. Sangma 
(Rtd) Pro- Vice Chancellor 
Tlira. 





Prabodh M. Sangma 



1. 

iNanggorere (joserong 

(Novel) 

2. 

Kurambal 

( Novel ) 

3. 

Sing-teka 

( Novel ) 

4. 

Gron^rika 

( Novel ) 

5. 

Gapchilekni Bikrok 

( Novel ) 

6. 

Ang’ Gisiko Nangdika 

( Short Stories ) 




^jJakgiparang pangnan bilgrini kosako rokomari 
sinjetarangko on-ronga. Ong-telaigipani niaman haida 
indakenkon. Do rengrang bilgrigipa do-orangko sape 
cha*ronga. Matcha, peru aro singhorangba bilgrigipa 
matchok, marakka, sapau, matchu, matma aro do-bokrangko 
chike cha-ronga. Bilgrini kosako bilakgiparangni sason 
ka anian ia a-gilsakni niam. Bilgrirang pangnan kene, 
an-tangko donuesa janggitangna nangao ga-aka. 
Bengblokrang maming saloba chipuko warachakna amja. 
Uandaken matchok, marakka aro sapaurangba matcha aro 
singhorangko warachakna amja. Uarang katnasan atchia 
“bom to run”. Isolba haida indake katnan uarangko tariaha. 

Mande jatoba apsan obostarangan chengo chengonin 
ong-baenga. Bilakgipa jat bilgrigipa jatni kosako sason 
ka ronga aro nokkol dake jakkalbaronga. Bilgriani gimin 
Israelrangko Egyptrang 400 bilsi nokkol dake jakkalaniko 
darangan Old Testamentoniko nikna ba poraina man*a. 
Indiaoba Brahminrang jeko chongipa jatrang ine gadang 
taria, uamangko namen onchepe, chonike aro nokkol dake 
jakkalachim. Sasonni bidingoba bilakgipa jatrangsa 
bilgrigiparangni kosako sason ka-rongachim. Bilgrigiparang 
chakchikna amadipet bilakgiparangni ning-o chdcchiken 
dongronga. Chakchikna amteljaode uamang dakgrikronga 
aro dakgrikeba amjaode ua biapko watean gipinchi gital 
biap am*e katrongaia. 

A chik, Rabha, Koch, Boro, Hajong, Banai,iamang 
an tangtangni a song goreko bilakgipa jatni jako gimaate 
katbrange gital a-song namako am e, chiga ringtoa biapko 
sandie a-brirangni buringrangona napeaha. Uamang 
buringrangko o-sape rongtalate ari wena biaprangkoba 
namen tariaha. Mi ge e bagan bari tarie uamang melie 
nangrime dongengachim. Maniani bidingoba uamang 
an-tangtangni manianiko kusi ong en maniengachim. 
Gipinni ning-o nokkol gita dongana bate okumu chakeba 
jakgitel ong-e dongan mandeni gisikna namen sukni 
ong-chongmota. Indaken uamang baditaba chasongrangde 
dongengachim. 

Changsao Hogra Rabha baksa Upendra Hajongni 
a*ani simako ra e bilongen jegrikani ong-aha. Sakgnini a an 
maming ‘ patta* dongjachim, ‘khas land’ sachim. Indiba 
sakgnian saksa sakgipinko a-ako ra sekenga ine dosigrikaha. 
Kajia bilongen dal-angaha. Sakgnian saksa sakgipinna 
bamgrikjaha. Ari wena am*oba darangba darangna on j aha. 
Uamang dakgriknan dolgni dake a-baona re-basrangaha. 

: Na songni domkiana angni kni dingsaba 
mosrangja. Nangode anga an chi on gen indiba a ako 
on-tisaba on-jawa. Hogra rakbee inataha. 

; Nanggita dakgipa achak Hograna angko kenagita 
nikengama? Bipa ong ode chabae nibo sala achak- ine 
Upendra Hajongba Hograko rabiataha. 

: Hogra sawamancha uko da al ma-siangbo indide- 
ine Hogra ka onanga amchakjae chaangsrangaha. 

Re angarian ua Upendrani gittokko rim gekgekeaha 
aro Upendraba Hograni natengo rake satkapsoaha. Uni 
ja-man sakgnian a o romromtoksrangaha. Uamangni 
indake sakgni dakgrike romrome dongmitingon Hogra aro 
Upenni dolrangba chabae dolgnian gol-dik aro je 

jerangko jako man a ra bildange dakgriksrangaha. Saoba 
saobarangde be eno, mikkangrango an-chirara ong-pilaha. 
Dolgnini pil tak pil tak dakgrikmitingo Changsan Sangma 
ua biapona re bae uamangko dakgrikjachina rake 
beng aha. Ua Hogra aro Upenni jatchiona re-ange 
uamangko dingtanggrikatna jotton ka-mitingon Changsanni 
skoo aro be-eno saoba saobarangni dokatarang bilongen 
nangeaha. Changsan rang san a o gitilgopaha. “Uh! 
na song angkoba dokaijokma Hogra- Upen. Ai a, angade 
amjajok” ine Changsan ma amjolaha. Changsanni 
obostako nike uamang pilakan jajrengtokaha aro 
kentokaha. Uamang dakgrikako dontonge pilakan 
Changsanni sambaonasa re batokaha. Changsanni sko aro 
be enrangba an chi chripchrip ong-pilachim. Changsanni 
indaka obostako nike Hogra tarake re-anggalgale chi 
ra bachina gita jonggipako ge-etaha. Ramdangni chi 
ra baa ja man uamang Changsanni skooni an^chirangko 
su srangaha aro matgipa biaprango samko kagope on>aha. 
Changsan aditade sam nongani ja-man an-sengkal-aha. 
Unon mitam manderangko ua Upendrako nichina 
ge etaha. Upendrade Hograni jako bang kalen doka 
man aha. Maina, Hograra pante aro Upendrara 
budepachim. Upende a oan gitilgope dongengachim. 
Upenkoba uamang jinmaan uni be-en aro skoni 
an chirangko su srange matarango sam kagope donaha. 
On tisa mikselbaani ja-man Upen Changsan Sangmao 
kema bi-aha. Ua indake inaha- “Jong Changsan, 
dikdiksani gisepo chinga taning gri ong-e ka-onangachi 
kana (mikgri) ong-atako man e dakgrikbeaha. Chingni 
dakgrikmitingo re bae na-aba indinari rengsi man-paaha. 
Chingni u-igijaniko na-a chingko kema ka-bo, maina, 
chinga u-ichongmotja”. 

Changsan Sangma ua jolonide saksa skia 
man-gipa, nambegipa aro ‘court’ ba kacharirangchi re-dil- 

dodilgipa ku mangipa mande ong achim. Biko A chik, 
Rabha, Hajong, Koch, Dalu, Banai, Kachari aro pilak 
jatan manibeachim aro mande ra beachim. 

Hogra Rabhaba Changsano re bae kema bi aha. 
Unon Changsan “na song pilakkon anga kema ka aha, 
indiba indaka kajia mikkangchi ong taijachina. An ching 
pilakan melie nangrime janggitangna nanggen. An ching 
melie nangrime janggitangjaode, dongjaode an chingna 
bate bilakgipa aro budi changbatgipa jatrang an chingko 
onchepe chonike jakkalgen. Uni gimin pilakan ku mong 
nangrime dongna nangchongmota. An ching an-tangtangan 
meligrikna nangrimgrikna man-jaode, ua an*chingni 
meligrikna nangrimgrikna man gijani jatchio napseke 
bilakgipa aro budi gnanggipa jatrang an chingko rokomari 
cholrangko ra e mikchepe onchepe jakkalna jotton ka gen. 
Uni gimin an ching tribalrang pangnan mikrake aro 
simsake ku mong nangrime janggitangna jotton ka angna 
nanga. Ong-jaode, chengo ambi atchurang jegita A-king 
mirimko simsakbajani gimin gimaatbaaha, uandake da-o 
an-ching ku mong nangrime dongjaode chengo ambi 
atchuni branga gitan brangtaina nanggen. Uni gimin 
an-ching chengo ambi atchuni branga gitan brangtaina 
nanggen. Uni gimin an ching da-o je biapo dongengaha, 
ia biapon tom-tom nangrime ku-cholsan ong-e dongode 
maming bobilba an-chingko il-lengatna man-jawa. Pangnan 
simsake dongbo, melie nangrime janggitangangbo” ine 
Changsan pilaknan ku-pattiataha aro knal pringo uni 
nokona chanchina nanggnirangko chanchina re-batokchina 
aganattokaha. 


*** 

6NI 


Salgipino A chik, Rabha, Koch, Hajong, Banai 
aro Kachari pilakan Changsan Sangmani aganata gitan 
uni noko timolbatokaha. Mitamde Changsanni mejalo 
Upen aro Hogramangni dakgrikmitingo champengna 
re ange doka man pae mata- bua man-gipa namama 
namkuja uko nina manchaan sokbatokaha. Bang-batan 
Changsanni kajiako champengna re ange indinari mata- 
bua man paani gimin duk ong beaha aro gisiko suk 
ong-tokjaha. Hogra aro Upenba Changsanni sambaona 
re bae da oba changsa kema bi taiaha. 

: Anga namengahaba. Na-simang angni gimin 
jajrengnabe aro duk man-nabe. Darangba namgijako 
dakgen ine mamingko dakna man-ja. larang pilakan 
Isolni skachisa ong ronga. Anga saknaa man-ani giminsa 
na simangni kajia, jegrika aro dakgrikaba dontongna 
nangaha. Ong-jaode nasimangni gisepo saoba 
saobarangnide janggian gimagenchim. Indiba Isolan indake 
namgija a sel sokarangoni na-simang pilakkon jokataha. 
Uni gimin Isolosa bi-bo. 

Changsanni kattarangko knae bang-batan sko 
denggokjolaha. Maina, uamang pilakan an-tangtangni 
gualanirangko ma-sina man-tokachim. Uamang saksa 
sakgipinchiko nigrike kratcha-griktokaha. Changsan 
da-oba timolbagipa manderangchipakko niate indake 
aganangkuaha - 

; Na-simang a a mangmangko ra e indake kajia 
ka na nangjachim. A a darangniba ong ja. A ako ra-e 
darangba siangita amja. A ako ra e jegrikani giminan 
Mahabharata-o Kauraba aro Pandavamangni gisepo 
dal bea dakgrikani ong achim. Ua dakgrikanio darangniba 
namgni aro lap ong jaha. la a gilsakni bagan- bari, 
nokjam, gamjin aro ‘angni nang ni’ inarang pilakan 
jumanggita tol asa aro togianisa ong a. Chong-mot 
kattarangde indake ong ja. Haida na simang ja mansa 
ma sinaba donga ba ma sigen. Je a ani gimin da asal 
na-simang Jegrikaha aro dakgrikaha, ua a-aon changsade 
pilakan ma-kapgen, sina nanggen, indiba a-ade apsan 
ong-en dongaigen. Je bimangni gimin indakpile 
simsakenga, ua nitogipa bimang changsaode gopramosa 
ong-aigen. Uni gimin maming saloba indinari kajia ka na 
nangja. Man na nanggniko man-gija, am-gijagipako man e 
mai kusi ong-gen? i^-chingna da-o nangnikbegipaan biap 
ba a-dam ong-a. la biap a-damkon an-ching da-oba 
an-tangni ina bil man-kujaenga, Zamindarni ning-osa 
kajina on e dongna nangenga, uamangni sinjeta, 
chonika, mikcheparangko chakchikna nangenga. An-ching 
jeko an-tangni ine ka-donge, bilgnang aganna man-ja, ua 
biap ba a-ani giminan da-al an-ching jegrikaha aro 
dakgrikaha. A-gilsako jakgitel ong-e janggitangna 
an-chingna biap nanga, jakgitel biap, ua biapo 
Zamindarrangba an-chingko sinjetna man-jawa. An-chingna 
nanga jakgitel a-song, je a-songo an-ching kusi ong-e 
janggitangna man-gen. Indakgipa a-songko man-asa 
an-ching ku-cholsan ong-na nanga. Ku-cholsan ong-ani 
bite namen chi-a. Songsaro chu-sokaniko man-ade 
ka-onanga bika soaniko galna nanggen. Na-simang 
mikkangchi ku-mong nangrime dongangna simsakangbo. 
Basako mai sinjetanirang sokgen darangba u-isoja. Uni 
gimin pangnan mikrake dongbo. An-chingni ambi 

atchurang ba pagitchamrangba rasong mikkim gnange, 
raja ong-e a*songko goreko sason ka’baachim. 
Pagitchamrang simsakbajani gimin a-song goreko, chiga 
a piljangsaniko gimaate an chingko brangate donangaha. 
Je biapo dongoba bilakgipa aro chalakigipa Jatrangan 
onchepe chonike jakkalani giminsa chaktojae an-ching 
da-o an chingni dongenggipa biapo dongenga. An*ching 
da o an tangtangan meligrikjaode, nangrimjaode, gipinni 
chonika mikchepako warachaksona gita maming bil 
man jawa. Uni gimin pangnan mikrake dongbo, 
ku cholsan nangrime cholibo. Basako mai a-sel sokbagen 
uko darangba ma sisoja. 

Changsanni timolbagipa manderangna indake 
aganmitingon, Maireng Koch uanona re bae jinmani 
mikkango uni knabagimin kattarangko indake aganeaha - 

: Angni mande ra na krabegipa Changsan babu 
aro ia tom anio sokbatokgipa angni ma-gipa pagipa, 
jongada, noabirang, chong-motan, angni ia tom-aona 
re bamintingo anga ramao Zamindar Choudhuryni mande 
saksa baksa grongbaaha. Ua mande angna indake 
aganangaha je, an*chingni a-arangkode Zamindar 
Choudhury an-tangni bimingo ‘patta’ ka-e ra-tokaha aro 
Choudhury Saheb an ching pilakkon uko knal grongchina 
aganatenga ineba ua angna aganangaha. Angade uni 
kattako knae bebera-na man-jaha aro mamingkon 
chanchina changpiljaha. 

Changsan Mairengni kattako knae aiao inmanoba 
Zamindarni denggu budikode ua jechakna man-jaha. 
Kattara tol ama kakketma uko u-ina ske knalan 
Zamindarko jinma grongna re-anggen ine tik ka-e donaha. 

Unon Gaureswar Banaiba asongaoni chakateming 
uaba Mairengni knabaa gitan Choudhuryni mandechiko 
knabaaha ine jinmana parakataha. 

Changsan manderangni kattarangko knagope 
chanchie da-oba ua indake agana a bachengaha. Ua 
indake agane manderangni gisiko so-sojengjeng ong aniko 
tom*tomatna jotton ka aha. 

: Maireng aro Gaureswarni knabagipa kattarang 
maming aiao inmanani katta ong ja. Ian man*e 
cha-giparangni gisikni cholon bewal ong a. Dal gipa aro 
man e cha gipa manderangni bewalan indake ong ronga. 
Bilgrigipa aro kangalrangoniko ra-sekjaode, togijaode 
maming saloba man-e cha gipa dange rogipa ong na 
man-ja. Jeba ong-bo, an ching skangan kobor man soani 
gimin namen namaha. Indiba an ching da o maidako 
namgen uarangkosa chanchisona nanggen. 

: Maiko chanchisogen Changsan babu. Zamindar 
Choudhury budi dake an-chingni a arangko sriksrik ‘patta* 
ka-e ra tokahaode uni ning-o retrang ong e dongana agre 
an ching maiko dakna man-gen. Zamindami mikkangode 
an-chingde chi-brim gitasan ong-aia. Je a-arangko kosto 
dake o-sape, rongtalate, chasong chasong game cha-baeba 
an-ching an-tangni ine ‘patta’ ka-nan man-kujaengachim, 
ua a-arangni giminan jegrike dakgrike an-tangtangsa 
an-chi pari ong-e ra-tokaha. Indinarian na-aba jawani 
jegrik- dakgrikako champengna re-angen mejalo mata- 
bu-ako man-e obosta ong-e ra-jok. la pilakrangko nigope 
angade Zamindar baksa warachakanikon maming cholkon 
nikatjaengaha. Maina, an-chingni gisepon melie nangrime 
janggitangna skani gisikan dongsrangja. An-tangni 
chonbea man-gnini giminan saksa sakgipinko mikbuode, 
jegriknasan dakaiode, maming melinangrimani dongjaode, 
chengo pagitchamrang jegita brangna nangachim, ua 
apsan obostarangan da-o an-chingni chasongoba 
ong-baenga, ine budepa Dahar Boroba aganpaaha. 



Hogra Rabha aro Upendra Hajongde Dahar 
Boroni agangipa kattarangko knae namen kratcha*aha. 
Maina, uamang sakgnian mejalo dakgrikachim aro 
uamangni dakgrikako champengna re angen Changsan 
Sangmaba doka man paachim. Hogra chakate indake 
inaha - 


; Mejalo je ong-na nanga ua ong-angman-aha. 
Uni gimin anga namen kratcha-aha aro gisikoba duk 
man-beaha. Indiba Zamindami kamni gimin da-o Jerangko 
knaaha, indake maming saloba Zamindami skako 
chu sokatna on-jawa. Nangode a-ani gimin an>chi 
on gen, indiba Zamindama a*ako wate on-chongmotjawa. 
Zamindarba ong china jeba ong china, indakpile an tangko 
nom-ate bamede agilsako janggitangna manjawa. Hograni 
raka raka kattako knae Changsan indake inaha - 

: Bilchide songsaro maming kamko chu sokatna 
amja da-ode jeko jako ra-naba ba daknaba an-tangni 
nama taningko jakkalna mann-a nanga. Na-simangni ka-a 
ding-ana, ka-dongana namen kusi ong-chaka. Indiba ka-a 
ding-aniko aro ka-donganiko jakkalna changna nanggen. 
Ka-onangana bika soana ka-dongdugae jebaisi uko 
chu-sokatariode maming nama biteko man-jawa.Uarangko 
jakkalna an-ching pilakan melie nangrime ku-cholsan 
ong-esa kamko ka-na nanggen. “United we stand, divided 
we fall” ine English ku-sikchi mingsa aganme-apao 
aganani donga. Jinma nangrimode chibimakoba gipin biap 
gita jokatna ama. Uandake an-ching pilak nangrimode 
Zamindar mai, a-brikoba su-pongna amgen ba man-gen. 
Da-o an-chingni gisepo nangrimanian nangchongmotgipa 
ong-enga. An-ching nangrimna nangchongmotgen. 
Ong-jaode an-chingni nangrimgijarangko nike 
bilakgiparang ba Zamindar an-chingni kosako sinjetna 
dingtang dake chol ra-gen. Chengode an-ching 

apsananchim, da-oba apsan ong-na nanggen. Unode 
an*chingko darangba mamingko dakna pa-jawa aro 
manjawa. 

U igipa ma-sigiparangni agananiko knaode aro 
history rangko porae niode, A chik, Rabha, Koch, Hajong 
aro Bororang ‘Bodo’ ma kringonisa ong bagiparang ong a. 
An-chingni pagitcham ma gitchamrangde apsananchim. 
‘Bodo’ ma kringni jelbra jelsua gita Salgro- Salaram 
jolode maming jatan dongja ba dongjachim. An-ching 
bilak wa*sagipa ma kringni derutchu su-rutchurang 
ong-chongmotachim. Da-oba A-chik, Rabha, Koch, 
Hajong, Boro aro Banairang apsan nangrimode, Indiani 
North- East jolo an-chingan jelbatgipa ba majority 
ong-aikugen. Indiba an-ching da-o an-tangtangko dingtang 
dingtang dake chanchiani giminsa, nangrimna man-jani 
a-selsa, pagitchamrangni ma-ambirangko porae ma-sie 
ra-jani giminsa, an-tangtangni ma-kringskakon u-ina 
ma-sina neng-engaha. An-ching ia Zamindami an-chingni 
kosako sinjetbaengako warachaksonade ku-mong 
nangrimna nanggen, krimkro ku-cholsan ong-sona 
nangchongmotgen. Chingade A-chik, Rabha, Koch, 
Hajong, Banai aro Boro Kacharisa ine an-tangtangko 
dingtang dake chanchianiko galna aro gelna nanggen. 
‘Bodo’ ma kringni manderang namen bilak wa-sagipa aro 
ka-donggiparang ong-chongmota, indiba nangrima aro 
simsakanirang dongjani giminsa an-tangtangni rasong 
mikkimrangko gipinni jako gimaatna nangaha ine nikna 
man-a. Uni gimin an-ching da-asal dipet an-tangtangni 
bebera-anio, manianio, cholon bewalrango 
dingtanggrikaniko guale ku-cholsan ong-e nangrimna aro 
je a-sel sokbaoba apsan krimkro warachaksona hai ine 
Changsan Sangma aganaha. 

Changsanni agangipa kattarangko knae pilakan 
kusi ong'tokaha aro jakpa doktokaha. Knal Zamindarni 
okamatani gimin Zamindarni nokona re-angnaba tik 
ka tokaha. Changsanba re-anggen inon Dahar Boro 
“na ade indake saknaako ra>e maidake re*pagen, amjaode 
na*a re-pajaoba choligen” ine inaha. Unon Maireng Koch 
“ada Changsande jegitaba re-angnan nanggen, ong-jaode 
an ching Zamindar baksade kajiasan ong-aigen, indiba 
maming nama chanchiaona sokna man-jawa”. [ 

Changsan kosto ong-omangba re-anggen ine 
ku-rachakaha. Saliangani gimin uni salode pilakan 
noktangtangchi re-bildangangtokaha. 


*** 

61TTAM 


Zamindar Bhabesh Choudhuryni a tila. Gadang 
gittam nok. Nokmikkango silsila pulrang balgaoe 
balchome dongtokenga. Zamindarni noknaan krakra. 
A tilaoba chonchongipa samsirangko ge e silbee tarie 
dona. Nokni barandaon Choudhury aro uni ripenggipa 
Gulsan Azizba asonge maibarangko golpoe dongsoenga. 
Gulsan Aziz saksa ia joloni namen mingsinggipa Ukil 
ong-a. Biko namanaba mingsinga aro namgijanaba 
mingsingronga. Ua Zamindar Bhabesh Choudhury baksa 
namen nama ripengchim. Poraimiting somoionin uamang 
sakgnian bilongen melibeachim aro apsan klass matechim. 
Jeko daknaba Choudhury Saheb ripengtang Gulsan Azizni 
ku-pattia gita ba uo sing esa dakronga. Game 
cha-giparangni a ako sriksrik patta dake ra naba 
Choudhury, ripengtang Gulsan Azizon 
ku -mongchengachim. 

Zamindar Bhabesh Choudhuryni aro Gulsan 
Azizni chanchiarang namen dingtang. Uamang A chik, 
Rabha, Koch, Hajong aro Kacharirangko ia biaponiko 
rikgalna sriksrik budi dakaha. la biapo dongenggipa 
tribalrangko, chongmotan A chik, Rabha, Koch, Hajong 
aro Kacharirangko rikgalna man ode uamangni biapo 
non- tribal banggalrangko asongatskae “GREATER 
KARAIBARI STATE” dakna jumangko nikengachim. 

Sriksrik a-a pattakode uamang dake ra-tokaha. Da-ode ua 
biapo donggipa manderangko rokomari sinjetachi 
rikgalnasa uamang ripeng sakgni budi dakengachim. 

Unon Changs£in Sangma, Hogra, Upen, Maireng 
aro Dahar Boromang an-tangtangni manderangko timolbae 
Zamindar Bhabesh Choudhuryni a-tilaona sokbatokaha. 
Sokbagipa pilak manderangko Choudhury Saheb 
samsirangni kosakon jebaisi asongchina aganaha aro 
an-tangba nok barandaoni ong-katbae a-tilani samsi 
kosakon Changsanmang baksa asongpaeaha. 

; Mejalo angan na-simangko angona re-bachina 
aganatachim. Haida na-simang bang-a kattarangkon 
ma-sija aro anga na-simangna maming kattarangko 
ma-siatgija dona sikja. Ua kattarangko na-simangna 
agangen inean anga na-simangko da-al angni nokona 
okamataha. Na-simang re-batokahani gimin anga namen 
kusi ong-a. Na-simang ari wea, mi ge-arangde 
matchottokaha ine anga ka-donga. Matchotkujaoba haida 
bang-jaha. Choudhury inaha. 

: Mi sika ge-arangde bang-batan matchottokaha 
Saheb, indiba noksa nokgnirangnisan bighasa 
bighagnimang bangki dongkuenga. Haida re-bagipa 
an-tirangon uamangba matchottokaignok. Dahar Boro 
ka-sroke aganaha. 

: Na-simang mi ge-tokman-aha, ia namen kusini 
katta, indiba ariwena, mi ge-na skang na-simang ango 
sing-chengna nangachim- ine Zaminar Bhabesh 
Choudhury aganaha. 

Nang-ni kattarangko chingade ma-sina 
man-jaengaha Saheb. Chingna name tale agano 
nambatgen, maini gimin nang-o sing-chengna nangachim 
ine Maireng Koch sing-skataha. 

: Na-simangni ari wee mi ge-gipa biaprang angni 
patta gnanggipa a-arangsa ong-a. Uni gimin angni a o 
maiko ge-a ge ja uko angasa agangenchim. Na simang 
ango sing-gija am-gija ari weaha aro mi ge-aha, ia 
na-simangni nama kamde ong-jaha. Jeba ong-bo, 
ge-mangimin a-aniko na-simang angna miko adi on-genma 
maiko dakgen. Mitamrangde bighaprako maun gittamrang 
dake on-ronga. Na-simang da-o angna mai hisape on-gen 
uko na-simangan bondobost ka-bo, ong-jaode angni patta 
a-ako anga darangnaba indinari cha-na on-na man-jawa. 
larangko aganasa anga na-simangko okamataha ine 
Zamindar Choudhury aganaha. 

: Chingni ambi atchurang, ma-gipa pagiparang ia 
biapon sikapangaha. Badita chasong chinga ia biapon 
dongengaha. Ian chingni atchiram biap ong-a; chingasa 
a-ani pattako man-a nangachim. Indiba na-a sriksrik 
maidake chingni a-arangkosa patta dake ra-jok Saheb, 
angade mamingkon ma-sina man-jaha. Duk ong-bee 
Upendra Hajong inaha. 

: Na-simang baksa anga bang-e kattarangko agane 
somoi nosto ka-na sikja, angni kattako maniode dongbo, 
manijaode na-simang angni patta gnanggipa a-oni gipinchi 
katangbo. Anga angni kattako manigipa manderangko ia 
biapona rimbagen. Na-simanggita jara burbok manderang 
baksade angni maming namgnian ong-jawa, uni gimin 
na-simang ia angni patta a-oni katbo, Zamindar 
Choudhury inaha. 

Changsan Sangma Zamindar Choudhuryni 
kattarangko knatime jrip dongengachim. Ua gisikode 
bilongen sukjaengachim. Ua ma-sina man-aha je, tangkani 
bilchi Zamindar Choudhury srik tribalrangni a-arangko 
patta dake an-tangni bimingo ra-gataha aro ua da-ode 
tom-tome janggitangenggipa tribalrangko nokkol dakna 
ong-jaoba ia biaponiko rikgalna budi dakengaha. 

Changsan chakchikna amjaha. Ua Zamindar Choudhuryko 
indake inataha - 

: Chingo nang gita dake tangka paisa dongja, bida 
budiba chu-ongja, indiba chingo kakketani aro ka-dongani 
donga. Na a nang ni kamko ka-angbo, chingaba chingni 
ka na nanggni kamko ka anggen. Nigen, na a chingko 
maidake ia biaponiko rikgala. Chingaba ramram 
indinaride ka-pong gita watgale on*jawa. 

Changsan Sangma jinmachiko niate indake inaha - 

Kasara ripengrang! na-simang iano 
timolbatokgipa pilakan Zamindar Choudhuryni cholete 
budi dake an chingni a arangko patta dake ra-ani gimin 
u itokna man aha, da o na-simang Zamindami katta gitan 
manie choligenma, jakgitel ong-e darangni nokkol 
ong-gija janggitangna skenga. Zamindami katta gita 
choliode an-ching pilakan uni nokkolsa ong-na nanggen. 
Pagitchamrangni A-kingko goreko budichi chalaki dake 
pilakkon ra-sektokengaha. An-chingni a arangko pilakkon 
ua an-tang bimingo patta dake ra-tokaha. Na-simang da-o 
wate on-aigenma, kakket bichalko am-gen. Pilakan name 
chanchie ma-rokesa aganchimbo. 

Unon Zamindar Choudhuryni a-tilao sokbatokgipa 
pilakan ku-cholsan ong-e ku-monge indake intokaha - 

: Chinga a-ani gimin an-chi on-gen, janggi 
sipilaigen, indiba a-ako indinari wate on-jawa. 
Pagitchamrangni a-songko, chigako iarangan togie, 
cholete, maiba budirangko dake ra-sektokachim, 
brangatachim. Indiba chinga da-ode brangna sikjaha. 
Nangode an-chi on-gen, a-ani gimin sipilaonan 
dakgrikanggen. 

Changsan jinmani ku-cholsan kattarangko knae 
gisiko namen kusi ong-aha. Ua jinmako indake inaha 
“indide ia Zamindami a-tilao an-ching dikdiksanaba 

dongna nangjaha, hai, chakattokbo, an-chingba 
an-tangtangni kamko ka-na nanggnok”. 

Pilakan krimkro chakate Zamindarni a-tilaoni 
chakatbildangangaha. 

Choudhury Changsanko ka onangbee mikgitching 
niataha aro indake inaha - 

: Changsan, na a mai jara dake katta aganenga. 
Angni mikkango name simsakesa katta aganbo. Na a 
Bhabesh Choudhuryko ma sikujaenga. Na-a changsao 
angko name ma-sina nanggen. 

: Anga chingni Zamindarko skangonin namen 
ma-sia, indiba uni ka-tong ning-o nape dongenggipa 
Bhabesh choudhurykosa u ikujachim. Indiba da al angni 
rasong kopal nama, maina, Bhabesh Choudhury 
an-tangan angni mikkango chadenge katta aganengaha. 
Uni gimin uko u-ina angni maming bangki dongjaha. 

Changsanni kattarangko knae Choudhury bilongen 
ka*onangaha. Ua asongaoni chakate Changsanchiko jaksi 
otate “shut up” na a angni mikkango maming kattziko 
agannabeha”. Choudhury gisik sukjae inaha. 

Ua somoimitingon Zamindarni demechikgipa. Miss 
Anjalee, pagipako sandie ua biapona re*badikaha. 
Ripengtangni “birth day” chi reangna ine ua pagipako 
drae rimangaiaha. Anjaleeni ma gipade uni chonon 
siahachim. Anjalee Zamindar Choudhury ni saksakamkam 
demechik ong a. 

Changsan, Hogra, Maireng, Dahar aro gipinrang 
Zamindarni re-angani ja man uamangba noktangtangchi 
re*angtokaha. 


[ 16 ] 



BRI 


Anjalee, Zamindar Bhabesh Choudhuryni 
saksakamkam demechik ong-a. Ua uamangni noko 
dongenggipa chakkolko da al bilongen dokbeaha. Pringon 
ua uni ba-rarangko dhobichiko ra-bae donsochina ua 
chakkolko aganangachim, maina ua attamchipak badiaba 
‘meeting’ chi ua ba-rako gane re angna nangachim. Ua 
chakkolni bimingko Jiten mingachim. Jiten salo 
ba-rarangko ra-aigen ine chanchioba, chikking bajina 
skangonin bilonge sagitike ua dhobichiko Anjaleeni 
ba rarangko ra-ena man-jaha. Meetingchi gane re-angna 
ba-ra am e man-jae Anjalee namen ka-onangaha aro 
Jitenko ka-onanga amchakjae dokbeaha aro nokoniko 
rikgalatjolaha. Ua Jitenko katta manigijagipa denggu bi-sa 
ine manengaha. Jitenni maming aganchakanikoba ua 
knachakjaha. Ua Jitenko gitoko sikdokdoke nokoniko 
a-rikataha. Saani gimin ua ba-rako ra-ena man-jaha inoba 
Anjalee Jitenko bebera-jaha aro uni maming kattako 
knackakjaha. Jiten saani gimin be-en dil-dilenga, uchi 
Anjaleeara ka-onange dil-dilenga. Ua ba-ra gitalko ganesa 
meetingchi re-angna skachim. Indiba ba-rako ra-bakujani 
gimin ua namen ka-onangaha. Ka-onange ua Jitenko 
nokoniko rikgalataha. Jiten grapjoljole nokoni 
ong-katangaha aro adita re-angarian ua ramaon 
asonggopaiaha, ua unoni chakatangna man-jaha. 

Tik ua somoion Changsan Sangmaba ua rama 
gitan bachiniba re-baengachim. Ua Jitenni ramao tugope 
dongako nike maimancha ong-a sambachi re-ange indake 
sing-aha. 

; Ei bi-sa, na-a sawa? Maina ramao indake 
tugope dongenga? Nang-ni bimingko mai ihinga? 
Changsan Jitenni jako rim*e salchaaha. 

: Anga saaenga dada. Anga Zamindarni noko 
chakkol dongengachim. Zamindarni demechik angko doke 
rikgalataha. Uh ! angade sin*beengjok. Jiten sin-beani 
gimin til-tilengaha. Uni be-enoba ‘high temparature’ 
ong-engachim. 

Changsan an-tangni chadorko Jitenna chinataha. 
Jiten chadorko ra-e chinaha. Ua grapengachim. Changsan 
dikdiksa chanchia gita donge indake inaha - 

: Jiten, nangko anga nang-ni nokgipani nokchi 
dilange donegen, hai re-bo. Na-a noko tom-tom tusie 
dongna man-gen. Unon Jiten rang-san indake 
jechakjolaha. 

: Anga uamangni nokchi re-angtaijawaha dada. 
Angko uamangni nokchi rimangtainabeha. Nangode anga 
nang-mingsa re-angpagen. Ua indake agane grapaha. 

Nang-ko dokomangba uamang nang-ko 
rakkitaiaigen. Na-a grapnabeha hai ang baksa re-bo. 

Jakko chopjolpile Jiten uamangni nokchide 
re-angtaijawaha ine Changsan Sangmao mol-molstapaha. 
Bon-kamao ua Changsanni ja-ako rim-e olakkipilaha. 
Changsan Jitenko noktangchi rimangna on-tisa jajaachim. 
Maina, Zamindar aro demechikgipa, Jitenko Changsan 
rope chopesa rimsrukanga ine bodnam ka-na kena. Ua 
saa namjokode Jitenko nokgipachin rimange donegen ine 

chdtichie rikslmw Jitonkot noM'gftte 

noktangchi^an liitiahgai^a. 

Anjaleeba Jitenko doke rikgalatani' ja'-mah ‘ 
dongsiksakbee Jitenko rimaiigtaina ine‘ a-palo OAg*kate 
niatoa, ua saoba saksa paiitd Jitenko riksfiaiW><0'>^^ 
rimangakosa nikrikaiaha. Ua panteko Anjalee naibenl 
ma-sia, indiba uni bimingkosa U>ija. Ua ua paatean 
Jitenko rikshaw-o gate rimsrukangaha ine pagipana 
agangen ine chanchie donaha. 

Wal chetmang bajio Zamindar re-bae gariko 
garrage-o napate Jitenko ‘torch light’ ra-bachina 
okamataha. Unon Anjalee pagipani ku-rangko knae tarake 
an-tangsa ‘torch light’ ko pagipana ra'angaha. Pagipa 
Jitenni gimin sing-oa; “minisalo nang'ming jegrikanggipa 
pante Jitenko rikshaw- o gate rimsrukangaha, ua 
an-tangan mikrontangchi nikrikaha” ine pagipana aganaha. 
Ua panteko Zamindar Saheb namen ma-sia ine 
demechikgipana aganskaaha. Ua pante Changsanan 
ong na nanga ine Zamindar demechikgipana aganaha. 
Changsan saksa denggugipa pante ong-a. Zamindar 
Bhabesh Choudhury Changsanko bilongen ka-onangaha. 
la ‘stupid, pantean an chingni je kamoba champengenga. 
Uko ua nama skianiko on-gen ine ka-onange aganaha. 
Walmangmangko tusie pringon demechiktangko rime gari 
start ka-e Changsanni nokko uamang paningsa 
sandiangaha. 

Changsan Jitenko hospitalchi rimange ‘check up’ 
ka-baaha aro doctorni agana gitan Jitenna sam bolko 
on e sanengaha. Jitenko doctor antignirang neng-take 
dongchina aganataha. Jiten banoni aro uni sawarang 
donga uarangko Jitenni sambao asonge Changsan 
sing-engachim. Unomitingon Changsan saobani gari 
gam-baako knana man-soaha. Changsan nokni barandaona 

re bae gari bolsa a-tilao dongdipeako nikna man aha. 
Changsan ua gariko doctomi ine chanchisoachim, indiba 
ua gari doctorni ong jachim. 

Garioni Choudhury aro Anjalee paningsasa 
ong-katbaaha. Uamang paningsako niksoe Changsan 
ka*dingsmite salam ka soaha aro nokningona napbachina 
mol molaha. Anjalee Changsanchipakko migitching niate 
pagipako ja-rikangpaaha. Uamang Changsanni nok 
barandaona sokangaha. Changsan noko cha parike 
donggipa bi-sako chokki aro tebilko barachi 
dokprongatchina aganaha. 

: Kangalni noko ga tapeani gimin anga da al 
namen kusi ong-aha. Mitchijaode ka sapae iano 
asongpabo. Changsan chokkiko jaksi otate mesoke 
asongchina aganaha. 

: Chinga nang ni noko asongna re>baja; indiba 
nang ni kajia jikani giminsa re bara. Choudhury rake 
indake inaha. 

: Maiba kajiani ong ode angko sasti on bo; indiba 
angni nokona re baeba na simang maina asongjawa? Dai 
nangode uade ja-mani katta. Da-ode na simang angni noko 
angni ‘guest’ ong-a. Asongjaode anga namen gisiko duk 
man-gen. Ka-sapae asongpabo. Changsan kattako rinokate 
molmolaha. 

Dikdiksa JaJajiJi dake Choudhury demechiktangko 
“ai, hai dikdiksa asongna” ine paningsaan asongaha. 
Asongarian ua Changsanchipakko niate indake inaha. 

: Changsan, nang-ni kosako angni matnangani 
donga. Na-a maina angni chakkol bi-sa Jitenko sriksrik 
rime katbana nanga? Nang-ni ia kamara namama? 

: Sriksrik rime katbaa? Na-a maiko aganenga 

Choudhury babu, angade mamingko masinan 
man jaengjok. Changsan Anjaleechiko niate ka dingaha. 

: Ka dinge kakket kattako donmitapna jotton 
ka ode cholijawa. Na a iani gimin aganchakna nanggen, 
Na a angni chakkolko rimsrukbana inditan ka dongama? 
Choudhuryni ka-onangengako nike Changsan indake 
ka sine inaha - 

: Ka sapae indinari ka onangnabe. Sawa nang-na 
aganjok anga Jitenko sriksrik rime katbaa ine? larang 
tol a kattasa. Saobasa nang-na tol e aganenggen. 

: Tol e aganode Jiten maidake nang ni noko 
ong na nanga? 

Rama sambaosa uara saaeming tugope 
dongengachimba. Ukosa anga nikdikeming doctorona 
rimangaha aro doctorni aganatagitan da o uko sanenga. 
Saa namjokode anga an tangan uko rimange donigen ine 
unaba agane donaha. Na-a angko indinari nang ni 
chakkolko rimsruke katbaa ine potainabe. 

Changsanni “rimange donigen” ine aganani gimin 
Anjaleede pagipana kenesa Changsan indake aganenga 
ine chanchiaha aro Choudhuryba Changsan uni kattana 
nom baenga ine chanchie rakkalbate uko bamatna man na 
gita indake inaha- 

: Nang nin chu-gimik dos ong aha Changsan. 
Maina na a gipinni chakkolko rimbana nanga? 

: Angni dos ong*aha? Ramao ga ake donggipa 
saoba cholgriko dakchakoba dos ong aiama? Changsan 
ka donga gnangan inaiaha. 

: Jawani chakkolko dakchakani nang ni mai right 

donga? 

: Jakgitel a-songni saksa jakgitel citizenko 
dakchakanaba dos ong-aiama? Na-songni nokni chakkol 
ong anasan na song uko skatang dokna aro jebaisi 
jakkalna man aiama? Uni kamni biteko na song ra na 
man a, maina ua na songni chakkol, indiba uni be en 
bimangde na-songni ning o ong ja, uade India 
Governmentnisa ong a aro uni jama janggini Nokgipade 
Isolsan ong a. Jiten bi-samiting, da osa ua dal baenga, una 
agreba ua saaenga, indiba uko indake ka saninggija dake 
dokaha, ua ramao le baesa ga ake ma-ame dongengachim. 
Anga uni indake ga ake dongako nikdikeaha, uni gimin 
anga uko sanna nangao ga akaha. Ian “right of human- 
ity” ong a. Nangnikgipako dakchakanan dos ong-aiode, 
anga ua dosni gimin sastiko man a kenja, indiba ua 
nangnikgipako anga dakchakgija gelna man-ja. Anga 
duko ga*akgipa mandekosa dakchaka, na songni chakkolko 
ongja. 

: Na-a uko jokatna man-genma? 

: Manjanaba donga, indiba anga jotton ka anggen. 

: Changsan, na-a angming kajiakosa jikenga. Na a 
angming kajia ka na amgenma? 

: Ama amgijani katta ong ja, nangode a*gilsakni 
bil baksaba dakgrikna nanggen, kakketni bidingo 
a*gilsakni je bil baksaba kajia ba warachakna ja man 
chakjawa. 

: Nangni seng-a dake katta aganako anga nigen. 
Na-a ang baksa dakgrikna ba kajia kana 
rabichongmotengaha. Anga nang-ko indin watjawa 
Changsan. Na-a angni gisikko ding-atnabe. 

: A-bachengede anga darangmingba skang 
dakgrikjawa. Indiba saoba oniako dakode uming 
dakgrikna anga on-tisaba kensrangjawa. 

: Nang-ni noktang ong-ani giminsa nang-ni seng*a 
(lake aganarangko chakchikengjok, ong-jaode, nang*ni 
an-chi ding-e mesokako nigenchim, ine Anjaleeba 
ka onange inaha. 

: Noktang ong-ani giminsa angaba na-simang 
baksa nom-e katta aganengjok, gipin biapo ong-ode 
maibaan ong-enggnokchim. Changsan ka-dinge inaha. 

: Changsan, na-a angni pagipako chonnikengaha. 
Ma-sia na-a saming seng-a dakenga? 

: Kema ka-bo. Anga nang-pako maming saloba 
chonnikja. Angni bewalo ba katta agananirango maibakai 
chonnika gita ong-angode anga kema bi-a, kema ka-bo; 
maina iarang pilakan angni u-iani nalsaosa ong-naba 
donga. 

: Skia pora donggijagipa Garo, Rabha, Koch, 
Hajong aro Bororang btdcsasa na-a an-tangko dal-a dake 
uamangni gitel ong-na man-aba donga, gipinmingde na-a 
indake seng-a dakna man-jawa. 

: Skia pora donggijagipa songadanmi manderangan 
ka-tongo kakketgiparang ong-a, uamangni ka-tongo 
maming cha-chipilani dongja, uni giminan anga uamang 
baksa dongpae bilongen kusi ong-a, maina, skia man-gipa 
songjinmani satanranggita gipinni sko kosako te-brong 
pe-e cha-gipa ong-na nangja, gipinko togie an-tangni 
okko gapatna nangja. 

Choudhury aro demechikgipa Anjalee, Changsanni 
kattarangko knae bilongen ka-onangaha, indiba mamingko 
aganchakjaha. Choudhury Saheb uni chakkolni giminsan 
indake intaiaha - 

: Jeba ong-bo Changsan, na-an angni chakkolko 
rimange donbana nanggen aro na-a nang-nian dos ong-aha 
ine ku-rachakna nanggen. Man-gen na-a? 

: Angni dos ong-ama ong ja uko anga aganna 
man-jawa; indiba Jiten gong-ode uko rimange donena 
angni maming neng-nikani dongjawa. 

: Indide na-a da-al attamon rimangna nanggen. 

: Ong-ja baba, ua maidake Jitenko rimanggen? 
Una bate da-o an-chingni gario rimpaon nambatgen. 
Anjalee pagipachiko nie inaha. 

: Chong-mot, da-o rimangan nambatbebegen, 
indide Jitenko okamatbosong. Changsan Jitenko 
okamataha. Jiten kenbee dil-dile mikkangona re-baaha. 

: Nang-ko nang’ nokgipa rimna re-baaha Jiten. 
De, ua gario gadoe dongebo. Jiten a-o asonggopjolaha 
aro grape ua indake inaha- 

: Angade uamangni nokchide re-angjawajok, dada. 
Na-a angko ka-sapae nang-ni nokoniko rikgalnabe. 
Nangode anga nang-ni nokon siaigen. Choudhury Jitenko 
domki on e indake inaha - 

: Ei, sala denggu bi-sa, na-a iano maina re-baa, 
ha? Bakbak nokchi re-bo, ong-kat ! 

: Anga na-songni nokonade re-angjawajok, malik. 
Anga ianon dongaignok, ine Jiten grapaha. 

: Knajok uni aganchakaniko? Ua maiko inenga? 

; larangde uni sola budi on e donasan ong-a, baba. 
Ua Jitenko watna sikchongmotjaengaha, uni giminsa ua 
uko sola budi on e, ku-chi kane donaha. Uko anga 
nachil sale rimanggen ine Anjalee asongaoni chakatange 
Jitenni nachilko rim-e sale “chakat sala gata” ineaha. 
Chagsanba chakatange sambachi re-ange “watbo. Saae 
dongenggipa bi-sako indake kenatna nangja” inaha. 

Da-oba changsatai sambaona re-ange Anjalee 
Jitenni nachilko sale “chakat sala stupid, bakbak gariona 
re-bo” inaha. Changsanba Jitenna ka-sachake 
champengaha. 

: Nibo baba, sola budi on-e done Jitenko 
re-angnan onjaenga, ine Anjalee pagipachiko niate 
aganaha. 

Choudhury Changseinko bilongen ka onangaha aro 
indake inaha. 

: Na a angming mal chalakiko dakenga Changsan 
? Gisik ra bo, na a wa almingsa kal-grikengaha, 
chipumingsa bal ekenga. Nang ni kamni bite mai ong-gen 
chanchie nibo. Na a kakketko aganbo, Jitenko 
watatgenma watatjawa? 

: Ua re angna skode re angchina, dongna skode 
dongaichina; angni maming apotia dongja. Indiba re-angna 
gong-jaode nang na kene uko anga re-angdraatna 
man-jawa. Anga nang na bama aro nang-ko mande ra-a, 
indiba kenade ong*ja. Anga nang-ni ning-o kam ka-gipa 
nokkolba ong ja. Nang-ni mikron gitchakate ka-onangani 
maming gamchatanian dongja angnade. 

Choudhury Changsanko bilongen ka-onangaha. Ua 
maming kattakon aganna changpiljaha. Demechiktangko 
“hai ai, re gnok. la biapo dikdiksaba dongani ong-jaha" 
ine chakatangaiaha. 

Anjalee Changsanko indake inangaha - 

; Gipinko jokatna nangja, da*ode an-tangko 
jokatnasa chanchisoaibo. 

: Darangba darangko jokatna man-ja. Jokatna 
amgipa a gilsako saksasan donga, uan Isolsan ong-a. 
Changsan uamang paningsa knaangchina gita rake 
inataha. 

Choudhury demechiktang Anjaleeko rime tarake 
gari sale Changsanni a-tilaoni re-angaha. 


*** 

B0N6A 


Zamindar Bhabesh Choudhury, Changsan 
Sangmako ka onangbee uko maidake sasti on-na man gen, 
uko chanchina aro budi ra*na ine ripengtanggipa Ukil, 
Gulsan Azizni nokona re angaha. Jegitaba Changsanko 
uni seng-a dakani kri sasti on-na gisiko ka-kimchaaha. 
Maina, Changsanara A-chik, Rabha, Koch, Hajong aro 
Kacharirangko ku-mong nangrime ku-cholsan ong-ate 
dongatengachim. Uan a-ani bidingoba ia tribalrangko 
ka-dongataniko on-enga. Changsanko maibadake jailona 
watatna ba chipatna man-ode uni chanchianirang pilakan 
chu-sokna man-gen. Ua ripengtang Ukil Gulsan Azizchi 
re-ange Changsanko aro ua Garo, Rabha, Koch, Hajong 
aro Kacharirangko ua biaponiko rikgalna ku-pattianiko 
ra-na re-angaha. 

Ukil Gulsan Azizni nok. Ua an-tang ‘drawing 
room’-o asonge maiba ki-taprangko porae 
dongsoengachim. Ukil Saheb pringo Choudhuryko inksoe 
aiao inmanaha. 

: Good Morning Aziz Saheb. Choudhury Salam 

ka-aha. 

: Good Morning, good morning Choudhury babu. 
Maina indita pringoni da-asalde re-bajok? Re-babo, 
asongebo ine chokki ge-sako mesokataha. 

: Mingsa nangchongmota kamni gimin nang*onan 
re-bana nangaiaha. 

: Atcha, mai kam aganbosong indite. Aziz Saheb 
sing-aha. 

; Angni patta a ani gondogol ong-engaha, na-asan 
uko maiba budichi namatna man-gen ine anga 
ka-dongenga. Naa je cholchiba angko 
dakchakchong-motbo. Choudhury chokkio asonge inaha. 

: Maidake ong-manchaa ua gondogolara? Name 
aganbosong. Ukil sing-aha. 

: Angni hajal gnimang bigha ong-gnigipa a-arango 
tribalrang, chong-motan, Garo, Rabha, Koch, Hajong aro 
Kacharirang dongengachim. Uamang angna game 
man-aniko bakchikkingoniko bak gittamrangde 
on-rongachim. Indiba ia a-arangde angni pattani a-arangsa 
ine aganaonin uamang angna mamingkon on-srangjawa 
ine rake jechakengaha aro uamang mirangkoba drae 
rattokengaha. Uni gmin anga ia burbok tribalrangni 
kosako ‘case’ ka-na nangao ga-akengaha. Mai dako 
namgen na-a angna dakchakangbo. 

: Indide uamangni mi ratmitingo Policerangko 
rimbae ‘arrest’ ka-atna man-a nanggen. Aziz aganaha. 

; Na-a angni gitcham ripeng ong-a. Nang-na anga 
pilak kattarangko donnugija aganaha. Mai dako namgen 
uko na-an dakaibo. Nang-na angade ka-dongengjok. 
Tangka paisani gimin na-a mamingko chanchinabe; uko 
anga nangagitan on-aigen. Choudhury aganaha. 

: Tangka paisa nangja, tangka paisako ra-e mai 
ong-gen? Ripengde tangka paisana bate namen chugipa 
gadangni ong-a. Ripengkode tangka paisachi brena amja. 
Na-a mamingna jajrengnabe, anga nang-ni gimin jekoba 

dakna jotton ka chongmotgen. Na a mingsa kamkosan 
dakaibo. Police Officer baksa gronggrike ia obostarangni 
bidingo aganbo, nangode ritchabonga ba hajalsamang 
uamangna on chengbo, nang ni maming noksan ongjawa. 
Aziz Ukil ripenggipana aganaha. 

Angaba indaken chanchienga. Atcha, indide da o 
anga Thanaona re angjolaignok. Na*a ia ‘case’- ko 
ka-sapae ‘take up’ ka-chongmotbo. Choudhury re-angna 
chakataha. 

: Anga pangnan nang mingan donga. Na a 
mamingna jajrengnabe. Anga nang ni ‘case’-ko jako 
ra-chongmotgen. Ukil aganaha. 

Ruuta somoina uamang lipeng sakgni ‘case’ ka-ani 
bidingo rokomari kattarangko bikpil bawil chanchiaha. 
Maidakode ‘case’ ka-e amna man-gen aro ua Garo, 
Boro, Rabha, Koch, Hajong aro gipinrangko ua 
biaponiko rikgalna man-gen, rikgalani ja-man maidake 
non- tribalrangko, mongsongbate banggalrangko uano 
songdongatma man-gen ua pilakni gimin uamang sakgni 
ning-tue chanchiaha. Ukil Gulsan Aziz “GREATER 
KARAIBARI STATE” dakaniko jumang nikaha aro 
Choudhuryara a-a bang-e man-aniko gisiko chanchie 
bilongen kusi ong-aha. Sku ata bajimangosa Choudhury 
ripengtang Aziz Ukilni nokoni chakatangaha. 

Uni walon choudhury Saheb joljol OC- ni nokona 
re-angaha. Choudhuryko niksoe uni re-baani miksonganiko 
sing-soaha aro asongchina aganaha. Choudhury 
a-selrangko kan-dike Thanani OC- na aganaha aro uni 
dakchakaniko nangchongmotenga ine inaha. Asol 
kattarangko ma-siani ja-man Thanani OC an-tang skoko 
brike indake inaha. 

: Dakchakna man-ade man gen, indiba kattade 
on-tisa rakaan, chanchie nina nanggen. 

: lani bidingo jegita hajalba tangka nangchina 
anga on naigen. Na a mamingko dakna nangja, uamangko 
‘arrest’ ka mangmange thanaona sokatna nanga, ja manni 
kamkode anga an tang ka aigen. Choudhury aganaha. 

: Thanaona (Police station) rim banade man aigen, 
indiba ia kam ‘illegal’ ong enga. Chingna on-tisa dikdar 
ong-gen. Thanani OC aganaha. 

; Angna dakchakgipa Aziz Ukil donga. 

: Sawa ? Ukil Gulsan Azizma? 

; Oe. 

: Indide maming kenani dongja. Na-a ‘case’-ko 
thanao on-e donangbo. Uni ja-man maiko dakna nanga 
chinga dakaigen. Na-a mamingna jajrengnabeha. Ua 
iarangni bidingode namen changgipa sapgipa Ukil ong-a. 
Indiba ua tangka paisarangnasa on-tisa mikbokrakgipa 
ong-a. Chong-motde, indaka kamrangkode darangba 
tangka paisa gride ka-na gong-rongja. 

OC-ni kattarangni ortoko Choudhury namen 
ma-siaha. Maina, chakkori ka-a gimik jerang indaka 
kamrangkon ka-baengaha, uamang jako ‘case’ man-jakode 
tangkani a-kolkosa nika gita daknikman-aiaha. Bang-bata 
Ukilrangni gisikba indaken apsanaia. Uni gimin 
Choudhury una dingtangmancha on-na gisiko chanchie 
donaha. lachi uachiko nie darangkoba nikna man-jae 
Choudhury OC-ni sambasrangona re-ange nachilo pa-dite 
ka-sine indake aganaha- 

: Na-simang mamingna jajrengnabe. Anga tangka 
paisa gride indaka kamrangko darangkoba ka-atrongja. 

: Anga nang<chiko mamingko ra-na ba bi-na skani 
dongja Choudhury Saheb; indiba angni staff- rang 
on*tisa namnikjawa, maina ia kamara ‘illegal’. 

: Na-a mamingna chanchinabe. Angni kam 
chu-sokahaode, on-tisa ong-ja bang-en man<gen. la 
hajalbongako alamala ra-rikchengbo. lachin nang-ni staff- 
rangko kusi ong-atchengbo. Anga dingtangmancha 
nang-nade ja-man chanchigen. Uamangko jailo chipatna 
man-ode, anga nang*na ‘special’ boksisko on-gen. Indide 
da-o anga re-aignok. Good Night. Choudhury OC- ni 
quarteroni ong-katbaaha. 

: Good Night. Na-a mamingna jajrengnabe 
Choudhury Saheb. Anga jekoba dakaigen. 

OC ka-dingsmite Choudhuryni donanggipa 
tangkani bundleko ra-e nokningchi napangaha. 


*** 

DOK 


A-bani mirang mintokaha. Bilseng, Panthoria, 
Biren, Lokeng, Nisad aro Biligra, uamang an-tangtangni 
manderangko rimtoke a baona mi ratna re-angaha. Ja-man 
ja manan Changsan, Maireng, Upen aro Daharmangba 
nirokna gita a-baona re angaha. Apsan sokange uamang 
asonge golpojoljole biri, tamaku aro sada dol-e 
ringtokengachim. la bilside miba namen nambeachim. 
Biri, tammaku aro sada dol e ringmana ja-man mi 
rattokengaha. On-tisa somoini gisepon uamang mi bang-e 
rataha. Unon Biligra ratgalgalchina pilakkon mikrakataha. 
Salgni salgittamrangni gisepon uamang mi rataniko 
matchotna nanggen ine ku-mongtokaha. 

; Choudhury uni manderangko rimbae ratatna 
skangan an-ching matchotskana nanggen. Ong-Jaode ua 
Mymensingh aro Rongpurni banggalrangko rimbae 
rattokangnaba donga. Bilseng aganaha. 

Ua somoion Changsan, Maireng, Upen aro Dahar 
Boroba ua mi ratenggipa biapona sokbaaha. A-bani mi 
chinok chinok nambeani gimi uamang namen kusi 
ong-aha. Uamang an-tangmang ratjaoba ba ratpajaoba 
uamang baksa dongpae uamangko ka-dongataniko 
on-engachim. Unon Lokeng aro Nisad uamangni 
sambaona re-bae uamangko salam ka-aha aro asongchina 
gita a-o gamcha ane on-aha. Indiba Changsan aro 

Maireng *nangjawa’ ine gamcha ane on gipao asonggija 
a on asongaha. Lokeng, Changsan aro Mairengna cha 
ra-bachina gita Panthoriako aganataha. Cha ringjawa 
inoba Lokeng “iade angni saksanni cha ong-ja jinmani 
chasa. Chinga pilak gilgrime da al mi ratani salo kusi 
ong-nasa tana” ine inaha. 

Changsan aro Mairengde cha ringmanani ja man 
pilakkon mittele a bani mirangko nijoljole sakgni golpoe 
ie*angengachm. Rama joljol Changsan aro Maireng indake 
chanchiangengachim je, ia Garo, Boro, Rabha, Koch, 
Hajong aro Banai, da al pilakan ku-mong nangrime, 
ku-cholsan ong e, tangka paisa gilgrime, mi ratani salo 
kusi ong-en indake jugal ka aha. lamang da-o dingtang 
dingtang jatrang ong-oba pilakan tribal bimingko 
man'giparang ong-a aro changsaode, badiaba chasongode 
haida iamang Ma-ambi apsanninchim. Somoi nawangni 
sagalo da o uarang guala skalni minokako man e uni 
okningo chaprangkae jringjrotna pindape dongengaha. Ua 
batanggimin somoirangko bikpilate nina man-ode nikna 
man-genchim, haida iarang pilakan apsan “Human Tree”- 
onin ong-bagiparang ong-a. Indiba da-asal ia jatrang 
dingtang dingtang jatni bimingko ra-eba apsan ku-monge 
nangrime, ku-cholsan ong-e, mi rattokenga, cha 
ringrimenga. Indake nangrimaniko nike Changsan aro 
Maireng bilongen kusi ong-aha. Mikkangchiba indaken 
nangrime ku-monge dongangode darang gipin jatrang, 
an-chingko, an-chingna bate skia pora man-giparang, 
chalaki batgiparang aro bida budi donggiparangba 
cholete, mikchepe, onchepe an-ching tribalrangko 
jakkalna man-jawachim aro pa-jawachim. 

Indake Changsan aro Mairengni mi ratgiparangko 
nirokagita a-barangko re-wilwile wene dongmitingon ua 
biapona Jeep gari bolsa aro Maruti car bolsa sokbaaha. 

Maruti car-o Choudhury aro Jeep gario Police Sub- In- 
spector, un baksana sakdok policerang. Mi ratgiparangko 
‘arrest’ ka-china gita Police Sub- Inspector uni 
policerangko ge-etaha. Policerang mitam mi ratgiparangko 
jaksil (handcuf) pataha aro mitamrangko buduchi 
katokaha. Saksakoba watjachina Police sub- Inspector 
ge etaha. Saoba katna jotton ka-ode ba golmal ka*na 
amode uamangko riffle- chi goaichina ine 
kamikkenataha. 

Policerangko niksoarian Changsan Mairengkode 
katchina mol*molaha. Maireng katjaengachim, indiba 
Changsan uko indake inaha - 

; Maireng na a ia buringjoljol katangbo, maina, 
an ching sakgnini gisepo saksade jokna nanggen, 
ong jaode an ching pilaknan namjawa. 

: Na a katbo ada. Na a jokon pilakna kam ka-na 
man-gen. Anga jailonaba re-angaigen. Maireng inaha. 

: Maireng, bang-a kattarangko agane somoi nosto 
ka-nabeha. Na-a angko nang-ni adatang chanode, da-o 
anga nang-ni adatang aganenga, na-a ia buringjoljol 
katanggalgalbo, angni kattako knachakbo aro songni 
manderangna kobor on-ebo. Changsan aganaha. 

Maireng Changsanni kattako galna man-jaha. Ua 
buringjoljol dongnue katangaha. 

; Sako kana am-enga sala jawani nokkolrang 
mangmang? Biligra Policerangko inaha. 

: Jrip achak. Bang-a katta aganode bondukni 
guliko cha-na nanggen. Police Sub- Inspector domki 
on -aha. 

Police inspectorba ong-china jeba ong-china, 
da-asalde watjawa. Lokeng ka-onange inaha. 

: Jrip nonsense. Suwarrang. Police Inspector 

inaha. 

: Chingko suwar ingipa, nang-ko 

Biren ka onange aganna man jaha. 

: Dokchongmotgen salarangko, jv* 'dng ode 
ong'china. Panthoria, Nisad, rim-bo sala achakrangko. 
Bilseng ka-onangbee inaha. 

Uamang Sub- Inspector aro policerangko mi 
ratgipa atchilirangchin den-na chaangtokaha. Sub- Inspec- 
tor aro policerangba rifle- ni benetchi su-na chasoaha. Ua 
biapo namen gondogol ong-aha. Ua somoion Changsan 
mikkangona re-ange indake inaha - 

: Jrip dongbo Bilseng, Lokeng, Biren. Na-simang 
mamingko daknabe. Govemmentni mande baksa jegrike 
maming lap dongja. Uamangni kusi gita jekoba 
dakangchina. Ainni mikkango je bichal ong-gen uan 
ong-aigen. Changsan aganaha. 

Changsanni kattako manie Bilseng, Lokeng aro 
Biren jrip dongtokaiaha. Indake jrip dongmitingon 
uamang sakgnikoba ‘arrest’ ka-angaha. Pilakko ‘arrest’ 
ka-manani ja-man. Sub- Inspector, policerang aro 
Choudhury Changsanni sambaona re-baaha. 

: Kema ka-bo Changsan babu, nang-koba ‘arrest’ 
ka-na nangao ga-akengaha. Sub- Inspector inaha. 

: Nangnikode ‘arrest’ ka-na man’a. Changsan jak 
samgniko policerangchipak snilataha. 

: Handcuf patbo. Inspector Saheb. Choudhury 
ka-sine Inspectomi nachil sambao inaha. 

: Nangjawa. Inspector aganchakaha. 

: Indide da-o banona re-angna nanggen, hai re-bo. 
Changsan inaha. 

\ 

: Bachi? Da-(^l^ 'ma-sikujaenga? Choudhury inaha. 
Uamangko ‘arres^ 'li^-atna man-e Choudhury da^al 
bilougen kusi oi^-4h^, indiba Changsanni jako handcuf 
patjaiii -giniin^-gtlikojle Choudhury Inspectomi kosako kusi 
ong-b ieYahk^.' 

: Nang-o anga sing-jaenga aro nang’O singani 
maming dorkarba dongja. Indinari maina ong*gija 
nanggija kattarangko aganpa rokenga. Changsan 
Choudhurychipakko niate inaha. 

: Ka onangnabe Changsan babu aro na-aba 
maming kattako aganabe Choudhury babu. Kema ka*bo 
Changsan babu, da-o na-simang Police stationona 
re-angna nangenga. Inspector aganaha. 

: Mittela. Anga re-angaigen. Hai Inspector Saheb, 
re dilbo. ‘Arrest’ ka-a man gipa pilak manderangko jrip 
jrip re-china Changsan mol-molaha. 

: Changsan babu, na-a chingna ku-watbo, nangode 
ianon sipileba iamangming dakgriksranggen. Chingade 
chakchikna ambajaengaha. Kaa man-giparang jinma inaha. 

Jakchopjole Changsan pilakkon mol-molaha aro ia 
kajiade ain baksasa ong-enga policerang baksa ong-ja. 
Uni gimin chtikchikchina aro pilakan jrip jrip maming 
nanggija kattarangko aganjachina mol-moltaiaha. 

Police Sub- Inspectorba Changsanko namen 
mande ra-a, maina, Changsan saksa namgipa mande 
ong-a. Ua jolni je jat tribalrangde Changsanko namen 
manibea ine Police sub- Inspectorba ma-siachim. 

: Changsan babu, hai indide re-gnok ine Police 
Sub- Inspector inaha. 

Pilakna skang Inspectoran re-dilaha, uni ja-man 
Changsan aro Choudhury. Bon-kame, ua game su-e 

cha gipa manderangko policerang mitamko budurangchi 
kae rimtokangaha. 

Pilakan Thanaona soketokaha. Rokomari budi dake 
uamangko jailo chipataha. la pilak ong-arangni ja-tingo 
Ukil Gulsan Azizni jakchim. Uni budichi aro 
Choudhuryni tangkani bilchi Changsan aro game cha gipa 
pilak manderangan jadokna jailo dongna nangaha. 
Uamangko dakait ka ani ‘case’- o galaha. Uamang 
wagam chikmijile chakchike jailona re-angtokaha. Uni 
ja-man Choudhury Mymensingh aro Rongpurni 
Banggalrangko rimbae mirangko rattoke ra angaha. ‘Case’ 
ka-ani tangka paisarangkode ua minikon man aiaha. Ua 
bang e mi man aha. 

; Na-a maingsa kam ka galgalna nanggen. la 
biaprango tarake dingtang manderangko songdongatna 
nanggen. Ong-Jaode gamgija donaigipa biapo saoba 
re-bae dongdraeode, uko rikgalna namen neng beani 
ong'gen. Ukil Choudhuryna ku-pattiaha. 

: Oe, angaba indaken chanchienga. A ako gamgija 
indin donaiode namade ong-jawa. Indiba baoniko indita 
manderangko man-gen. Choudhury sing-aha. 

; Na-a mandeni gimin jajrengnabe. Anga chu-onga 
gita manderangko rimbana man-aigen. Uamang namen 
kangal, indiba a-ako gamanio, mi sika aro ge-anio 
uamang nambatgiparang ong-chongmota. Uarangan 
an-chingni kattarangkoba maniaigen. Ukil aganaha. 

Mitam kattarangkode ja-man chanchiaignok ine 
uamang sakgni uni salode noktangtangchi re-angaiaha. 


*** 

iSaditaba jarang skangni katta. Changsao Changsan 
uni ripengtangni nogipani biako cha-na re-angachim. Uni 
ripengtangni bimingko Surojit Chakraborty mingachim. 
Uamang apsan college-on poraiachim aro sakgnian “All 
India Student Union"- ni leader chim. Nogipani biao 
Surojit Changsankoba okamatachim ba ‘invite’ ka achim. 

Changsan Surojitmangni nokona sokaha. Surojit 
baksa ua Surojitni tusigipa kuturio asonge 
ripengskarangming golpoe roengachim. Unon Surojitni 
nogipa chonbatgipa Changsanni re baako knae Anjaleeko 
rime adatangni tusigipa kuturiona napbaaha. Surojitni 
nogipako Chandini mingachim. Chandini namen katta 
aganbegipachim. Ua Changsanko indake sing-aha - 

; Dada Changsan, na^a re-baaha namen namaha. 
Indiba na-a angni ripengko nikama nikkuja. Ua angni 
ripengba ong a aro manitangni bi saba ong-a. Na a uko 
ma sikujakon haida. 

: Nikjok, ma sijok. Uko anga da alna skangba 
grongaha. Salam, Anjalee Choudhury. Jakchopjole 
Changsan Sangma Anjaleechiko niate Salam ka aha. 
Anjalee Surojit pagipani nogipani bi-sa ong*a ine 
Changsande u ijachim. 

Anjalee aro Chandinini bilsi apsanan ong gen. 
Bilsi chidok ong-jaoba chisnirangde ong gnok. Sakgnini 

gisepo haida jagni ba jagittamrangsan dingtanggrikani 
ong aigen. Adatang Surojitni ripeng ong*ani gimin 
Chandini Changsankoba adatang chong motgitan dake 
chanchiachim. Ua Changsan baksa rokom chokom 
kattarangko agangrikrongachim, bal-ekrongachim. 

Changsanni salam ka ato Anjalee mamingko 
aganchakgija kratcha-e denggoke dongaiaha. Ua 
kratcha-bee aro dongsiksakbee mikkang gitchakpilaha. 
Changsanni asongenggipa kuturio napdik man e ua 
namen dongsiksakengaha. Ua Changsanko ninan sikja 
aro una mitchia indiba da al umingan katta agangrikna 
nangengaha. Ua biaponi chakate katangnaba ua man jaha 
aro indecency ong gen ine chanchiaha. Unon Chandini 
changsanko indake inaha - 

: Basakonin anga nang-ko grongna sikengachim 
dada. Da-asalsa grongna man jok. Abini bia ong kujaode 
na-a haida da^alba re-bajawachim. 

: Grongade grongjok, indiba grongna sikanisa 
namama namkuja ukosa udnan man-jajok. 

Changsanni kattako knae Surojit aro Chandini 
adasade ka-dingaha. Anjaleeba ka dingnade sikachim, 
indiba ka*dingna skako ra-chipe ua denggoke dongaiaha. 

: Grongna skani chu-ongama chu-ongkuja uko u-ie 
nang-ni maming lap dongja. Anjaleeara nang-ko nina 
manchasa re-baaba. Chandini Anjaleechiko niate 
bal-ekjolataha. 

: Angko nina mancha? Changsan ka-dinge 
sing-aha. 

: Oe, nang-ko nina manchaan dada. Chandini 
aganaha. 

: Angara maiba nignigipa bostuma? Indide angni 

bimingba “Wonders of the World" ingipa ki-tapo dongna 
nangaha. Dongnaba nangan, maina angni be-enara do-ka 
gita sima, mikkang simpanjee gita daka, bimangara 
bengblok gita okming skoming kang karemingan apsan; 
indakarangni kride haida angan, bimangni competition ba 
susaanio skanggipa ong na kraa. Atcha, indide da*o 
aganbosong, a gilsakni ia aiao inmangipa janggi 
gnanggipa jontuko na a maidake nika? 

: Na ade srechi tape, ku*sikchi cha tote nina 
man gipa bostu ong ja, uni gimin, chi-a, ka a, sipaka, 
mesenga, jal lik gita saa ba brapa mamingkon aganna 
man jawa. Chandini inaha. 

; Mittela. Anga nang-ni 'presence of mind' 
dongani gimin uko mittelachi parakgija jrip dongna 
man j aha. Indiba an chingni gisepo saksade mamingko 
agangija jrip knatimesa dongaengaha. Indake jrip 
dongani ortoara ‘silence means consent’ ong jaoba haida 
ua an chingni kattarangko namnikjaengakon. Changsan 
inaha. 

Kattako indake agane ua Anjaleechipakko srik 
niataha. Anjaleeba Changsanchiko changsa mikgitching 
niataha. Unon Chandini ka dingsmite indake intaiaha. 

: Anjalee saksa namen chanchirakgipa ong-a. Ua 
indinari ong gija nanggija kattarangko ramram aganrongja; 
maina, saobarang uni ka tong noksiko gitikgitak 
napdranaba donga. Uni gimin ua jebaisi katta aganrongja. 

: Na a namen denggu, Chandini. Anga nang-ming 
mamingchiba re-pajawaha da-ode. Anjalee bilonge gisiko 
saagnang aganaha. 

: Uni ka-tongde Sahara a-gisi gitasa. Uni ka-tongo 
ka-saani ka-singipa mikka maming saloba wadapkuja. 
Chandini inattaiaha. 

: Indake inabe, Chandini. Nang-ni chanchichipa 


[ 39 ] 



namen gualani ong-a. A-gisini jatchioba suk ong-atna 
man-gipa a-sal gnanggipa chibol (oasis) donga; uko na a 
ma-sijama? Me-chikni ka tong jegitaba rakchina, jegitaba 
a-gisi gita a sal gri wakekrak ong china, uni ning-o 
badiaba biap gitade rinokani, ka-saani ka sinbegipa chibol 
dongchongmotaia. Indiba uko am-esa man-kujaenga. Sa- 
hara a-gisio badita sila aro ka-singipa a salgnang chibol 
donga, uarangko na-a chonmitingo Geography- o 
poraiman-jama? 

: Indide na-a changsamang jotton ka-e niboda, 
dada; haida ge-sa ka-singipa silbea chibolko am e 
man-arok. Chandini Changsanko bal-ekaha. 

: Na-a angko chonikenga Chandini, anga iano 
dikdiksaba dongna sikjaha. Anjalee kratchae aro gisiko 
duk man-e re-angna chadengaha. 

Unon Surojit nogipa Chandiniko manengagita 
indake inataha- 

: Chandini na-ara bal ekari dongaigenma, ma cha 
aro cha anirangko tarigenma. Changsanna aro Ajaleenade 
da-omangba chakon on-kujaenga. Tarake charangko 
ra*ebo. Anjaleechiko niate “Anju, na-a Chandinini 
bal-ekana gisik sanabe. Na-an u-ia ua chononin bilongen 
^talkative’. Surojit Anjaleeko ka-dimeataha. 

Adagipani manengana Chandini ua kuturioni 
ong-katangaha aro uni ki-sang ki-sangan Surojitba 
“na-simang dikdiksa asongsobo” ine gipin 
sokbagiparangko nirokna ong-katangaha. Ua kuturiode 
Changsan aro Anjaleena agre darangba dongjaha. 
Sakgnian maming kattako agangrikgija jrip dongaiaha. 
Budi dake Surojit aro Chandini uamang sakgniko ua 
kuturio galangaha. 

Ruuta somoina ua kuturio asonge dongeba katta 
ku-saba aganjani gimin Changsan indake inaha - 

: Maina na-a katta aganjaenga, Anju? 

: Anga nang-ko mitchia aro namnikja. Anjalee 
aganaha. 

: Uko anga u ia. Indiba, anga nang*ko mande 
ra*na namnika, Anju. Anga nang na ka*saa. Nang>ni 
angna mitchianikon anga namnika. Anga nang-na ka-saa. 
Changsan intaiaha. 

: Nang ni angko mande ra-ako angna nangja, 
nang*ni ka'saakoba angna nangja. Nang-ni kattako 
knajokon anga nachilo knadika, angming katta aganabe. 
Anjalee ka-onangagnang inaha. 

: Saobani nangnikani gimin saobako mandera-a 
ong-ja aro nangnikani gimin skatang darangba darangko 
ka-sana amja. Ka-saa aro mandera-ani, iarang darangni 
nangnikani a palosa. Una agreba ka*saanio darangni 
nangnikani aro nangnikgijani kattaan nakatna man>ja, 
Anjalee. Anga Gautama Buddhako namnika. Christian 
ong-ani gimin anga Gautama Buddhako nanmikna kraja; 
indiba angni ka*tong namnika. Ka-saa ka-tongni dingtang 
mancha torom ong-a. Ua darangni nangnika aro 
nang-nikgijaniko nichakja. Ka-saa ka-tongni torom 
chong-mot. la logical aro illogicalni a*palosa ong-a. 
Mande mandena ka-saa. Changsan inaha. 

; Ka-saaode, minisalo maina babako aro angko 
chonikjok? 

: Anga na-simang paning$ako maming dakeba 
chonika dongja. Maibarang katta chonikagita ong-ode, 
indide ua kakketko donnugija agana nangnikanisan 
ong-aia. 

: Jawani chakkolko sola budi on-e rimsrukange 
gipinko dikdar on-ara nang-ni kakketko 
nangnikaninchimma? 

: Changnichang rimsrukanga ine angko potnabe 

aro dosinabe, Anju. Angna maina chakkol nanga? Anga 
an-tangni okko gapatnan man-jaenga, chakkolna anga 
maiko on*gen? Indaken na-a chanchiengode, na-a an-tang 
ie>ange rime ra-aibo. Indiba gisik ra-bo, Jiten gong-osa ia 
kam ong-na amgen, gong-jaode uko drana man-jawa, 
ong-jaode anga Zamindar, man-e cha-gipa, tangka paisa, 
bilgnanggipa Choudhuiy ineba angade bang-e chakchikna 
man-jawa. Gong-jaode angan uko rimdraangna on-jawa. 
Anga na-simangko namnika aro mandera-a, indiba 
na-simangna kenade ong*ja, ia kattako ka-sapae gisik 
ra-bo. 

Ua somoion Chandini ua kuturiona jako chani 
tray- ko ra-e napbaaha. Anjaleeni ka-onange kratcha-e 
mikkang gitchak gitchak dakako nike Chandini 
Changsanchiko niate “mai ong-jok dada? Anjaleeko na-a 
ka-onangatama”? ine sing-aha. 

: Angade uko ka-onangatja. Ua an-tangtangsa 
ka-onangenga. larangde ramramsa. Na-a balwani giminde 
u-iaan. Je balwa sal ding-mitingo srisri balbae mandeni 
be-en bimang aro gisik ka-tongko ka-srokata, an-saoata, 
kusi ong-ata; ua apsan balwaan badiaba somoiode 
bilongen balrake, balmindurini bimango buring- samring, 
nok- jamrangko balpakange, kningate, manderangni 
ka-tongo jajrengata, kenata aro dukniko ra-baronga. 
Rinokanian ka-tongo rakani aro indake rakani ning-on 
rinokani donnue donga, ian ong-telaigipani niam ong-a. 

Ua batanggimin salrangode Anjalee Changsanko 
bilongen ka-onangachim. Indiba da-asalde ua 
Changsanmangkon gisik ra-batengaha. Uni gisik 
da-ororode pangnan sikdikdik ong-e dongrongenga. Col- 
lege- chiba re-angjaengaha. Darangmingba ua bang-a 
katta aganjaengaha. Radiokoba knaja aro cinema nina ba 
TV serialrangkoba ua ninan sikjaengaha. Maiba maiba 
ki-taprangkosa ua porae dongrongengaha. Gana, china aro 

be-entangrangko tarinaba ua sims Jcjaengaha. Maibako 
chanchisime donga gitasa uni gisik ong>engaha. 
Changsanko pattoko ba jailo chipatako ua namnikjaha 
aro uni giminan ua gisiko kusi ong*na man*jaha. Ua 
Changsanko namnikjanaba donga, indiba Changsanko 
pattoko chipatakoba ua namnikjaha, nanmikna man jaha. 
Changsanni gimin chanchie ua gisiko bilonge duk man-a. 
Ua saksa rinokgipa ka tongni mande ong*a, indiba namen 
ka-donggipa, seng-gipa indiba uo gaora dongja, bida 
gnanggipa indiba namen kam ka*gipa, bilaka indiba ua 
sontol — indakgipa mande saksako pattoko chipatako ua 
namnikja. Basakoba ua pagipako agane pattokoniko 
Changsanko jokatna chanchia. Indiba uamangni chakkol 
Jitenko rime katangako gisik ra-Jokode gisiko 
ka-onangmana. larangni gisepon ua Changsanni agangipa 
kattarangko gisik ra-a. Changsan changsao indake 
inachim- “na-an ma sia Anjalee, anga nang-na ka-saa, 
nang-ko mandera-na ska". Changsanni indake agangipa 
kattarang uni ka-tongni so-omgipa biapo bilongen 
nangdikea. “Ua angna ka-sachongmotbebeama, angko 
mandera-na sikbebeama” ine gisiko ua an-tangkon indake 
sing-ronga. Uni ja-manba ua Changsanni indake agangipa 
kattako gisik ra-gitikaha “anga na^simangko namnika, 
indiba kenade ong-ja”. Maidakgipa ka-dongani kattako 
aganachim Changsan. Uni ka tong an tangtang chanchie 
nom-bokangaiaha. Changsanni gimin chanchie aro uni 
kattarangko gisik ra e ua darangni gimin chanchinan 
somoi man jaengaha. Da ororode pangnan Changsanni 
kattarangsa uni ka tongko dokol ka engaha. Changsanni 
jama janggisa uko kal akengagita daknikman-pilengaha. 

Changsanmang pattokoni jokbana bang-a sal 
dongjaha, da o antisamangsan dongengkuaha. 


*** 

CHET 


(7kil Gulsan Aziz aro Zamindar Bhabesh 
Choudhury Mymensingh aro Rongpumi gipin jatrangko 
rimbae tribalrangni a o asongataha. Uamangni miksongara 
••GREATER KARAIBARI STATE” bikotani ong-a. 
Tribalrangde uamangni miksongao dakchakpa jawa ine 
kenchake uamangko rikgalna jotton ka-engachim. 
Indakesa Choudhury a-arangkoba sriksrik an tangni 
bimingo patta daktoke ra achim aro ua biaprango 
donggipa tribalrangko sinjetna, rokomari dake duk on-a, 
mitamrangkode pattokp chipate jajrengatna aro ua 
biaprangko wate katchina budi dakengachim. Aditade 
uamang chu-sokbaengaha ine gisiko chanchiengachim. 
Jegita dakeba tribalrangde kattokaignok ine uamang 
chanchiengachim. 

Tribalrangni a-o songdongatani gimin uo re bagipa 
Banggalrang gisikode namen jajrengengachim. Garo, 
Rabha, Koch, Hajong, Boro Kachari aro Banairang 
uamangko je somoioba bobil dingbanaba donga ine 
uamang kentoksoengachim. Choudhury ia dos grigipa 
tribalrangni a arangko onia dakesa patta dake ra achim. 
Tribalrang' ramramde a-ako wate on na sikjawa ine 
uamang chanchisoengachim. 

Tribalrangni a-arango re*bae songdongegiparangni 
dilgipani bimingko Matbor Sahebali Sheik mingachim. Ua 

aH'tangni manderangko timolbae melaengachim. Ua 
pilakkon . simsake aro mikrake dongchina 
ku-pattiengachim. Maina, je a-arango uamangko 
asongataha, ua a-arang tribalrangnisa ine uamang ma-sina 
man achim. Tribalrang je somoioba uamangko bobil 
dingbanaba donga ine uamang chanchisoe 
dongsoengachim. Da-ode tribalrangni dilgiparangde 
pattokosa dongkuenga ine uamang ma-siachim. Uamang 
jokbajokode maiba gondogolrangkode ka-chongmotaigen 
ineba uamang kensoengachim. Indake Matbor Sahebali 
Sheik, an-tangni manderangna ku-pattie dongmitingon 
Zamindar Bhabesh Choudhury aro Ukil Gulsan Aziz ua 
biapona sokbaaha. 

Maruti car- oni ong-katbae Ukil Gulsan Aziz 
“namengama Matbor” ine sing-eaha, indiba uamangni 
jinma tom-dake dongsoako nike uamang jajrengenga aro 
kentokenga ine Aziz ma-sina man-aha. 

: Namenga hujur ine Matbor Sahebali Sheik 
aganchakaha. 

Unon Ukil Gulsan Aziz uamang maina tom-dake 
dongenga ba jajrengengama ine mamingko sing-gija 
indake inaha - 

: Na-simang nikahakonba ia a-arang badita 
nambea. Ia pilakan Zamindar Bhabesh Choudhuryni 
a-arang ong-a. Na-simang ia a-arango ge-bo gambo jeba 
dakbo. Ja-man jeko dakna nanga na-simangna dakgen. 

: Dongade dongengjok oe hujur, indiba jailoni 
jokbatokjokode tribalrang chingko bobil dingbatoknaba 
donga, unasa chinga kensoenga hujur, ine Matbor 
Sahebali Sheik inaha. 

: Anga maming saloba na-simangni namgijako 
chanchigipa ong-ja. Na-simang mamingna jajrengnabe aro 

Aenade. Anga donga. Anga jekoba dakgen, Ukil a ganatj ff 


\ Bis Milla! jajrengade jajrengja. Indiba 


c\ttngaba ua Iribalrangni obosla gitan ianoni 
anofokode; Matbor Sahebali an-tang 


: Che! che! na simang mamingko chanchinabe. 
Anga donga dipet na simang mamingna jajrengna 
nanganin dongsrangja. Anga na simangna jegita bading 
chiwalna “business loan’*-ko ra-e on-aba, uandake da-o 
anga nasimangna “Agriculture Loan”- koba dake 
on-gen. Indiba mingsa katta. Na-simang bigha prako 
maun gittam dake Choudhuryna miko on-na nanggen. 
Bilsi gittamrangni ja-man je chol dakeba ia a-arangko 
na-simangni bimingo patta dake on-gen. Na-simang angna 
dakchakangbo aro angni kattako bebera-bo, ja-man anga 
ia “Garo Pahar”- gimikkon “GREATER KARAIBARI 
STATE” tarigen. Na-simang ango bebera-ode mamingna 
jajrengnabe aro kenabe. Gisik nange ari webo aro 
gambo. Anga da-o re-nakaha. Maiba nangnikanirang 
dongode angna bakan kobor onatbo, Ukil Saheb 
noktangona re-angaha. 


Uni gisepon, Maireng, uamangni biaprango 
Banggalrangko asongatani gimin gisiko dongtojae aro 
uamangko maidake rikgalna man-gen iarangko chanchina 
Garo, Rabha, Koch, Hajong, Banai aro Kacharirangni 
songjoljol nokjoljol re-wine aganjojoe nama chol bikotna 
jotton ka-aha. Ua Changsanni namnikbatgipa ripeng 
Surojit Chakrabortyonaba re-ange pilak ong-enggipa 
obostarangni gimin aganeaha. Changsankoba jailo 
chipataha inako knae Surojit rang-san gisik 
dongsiksakjolaha. Zamindar Bhabesh Coudhuryko 
grongchongmotna nanggen ine tik ka-aha. Bhabesh 
Choudhury Surojitnian mamatang nanga. Bhabesh 

Choudhuryni jikgipa Surojit Chakrabortyni pagipani 
nogipa je-et ong a, Surojitni manitang ong*a. Mairengna 
ua da-oan Choudhuryni nokchi re*ange Changsanmangni 
jokani cholko ka gen ine ka-dongataniko on-aha. Surojit 
Mairengkoba un baksa re-ode re-pachina ine aganachim, 
indiba Maireng Chakraborty saksanan re-angaichina ine 
aganaha. 

Surojit Chakraborty mangni nokoni Maireng 
ong-katange da-oba tribal jongadarangko ku-cholsan 
krimkro ong-china ku-pattieaha. 

SKU 


Zamindar Bhabesh Choudhuryni nok. Choudhury 
aro Ukil Gulsan Aziz “drawing room”-o asonge katta 
agangrike dongenga. 

; Namen namaha Aziz. Na-a nang-ni manderangko 
rimbae ua tribalrangni biaprango asongataha ia namen 
namaha. Da-ode Changsan aro uni dolrang maming 
dakna manjawajok. Ongjaode namen kenani 
ong-engachim. Choudhury indake aganaha. 

; Oe, namaha. Na a mamingna jajrengna nangja. 
Pilakkon anga dakangaigen. “After all, you are my 
bosom friend". Ukil inaha. 

Indake uamang ripeng sakgnini agangrike golpoe 
dongmitingon a-palo saobani ku rangko knana man aha. 
Ua mande Choudhury Sahebko indake okamaha- 

: Mama noko dongama? 

: Sawachim, napbabo; ine Choudhury inataha. 

; O! Surpjit! re ba asongbo ine Choudhury 
chokkiko jaksi otate mesokataha. 

Surojit usunang sangniko saiam ka aha. 

: Aganbosong na-a maina re-baa? Na-simang 
pilakan nokode namtokengakonba? Choudhury Surojitko 
sing-aha. 

: Anga mingsa ning-tua kattako sing-nasa re-bara. 
Anga knana man-aha je, na-a tribalrangni a-o gipin 
manderangko asongatahana. la kattara ong-bebeama? 
Surojit sing-aha. 

; Oe. Maina? Angni a-o anga je manderangkoba 
asongatgen, uana nang-niara mai ong-jok? Choudhury 
inaha. 


: Angnide maming ong-ade ong-ja; indiba a-songni 
mandena ia namen dal-a onia ong-a. 

: A-songni mai dal-a onia ba dos ong-aha uko 
aganbosong? Ukil Gulsan Aziz Surojitko sing-aha. 

: Nang-na aganchakani angni maming dongja; 
maina nang-ni "GREATER KARAIBARI STATE" tarina 
jumang nikaniko chu-sokatnasa na-a indaka budirangko 
dakenga. Indiba mamade (Choudhury) ia biapnin mande 
ong-eba, maina a-songtango namgijaniko ra-bana 
chanchienga? Surojit inaha. 

: Na-a an-tangko “Patriot” ba a-songna ka-sagipa 
dake mesoknabe. Na-a an-tangan Bengali ong-eba “Garo 
Pahar”- ni gimin maina chanchina nanga? “Garo Pahar” 
mikkangchi mai ong-gen uni gimin nang-ni maina sko 
saani? Choudhury Surojitko inaha. 

; Sko saani maina ong-jawa? Je a-songo atchiaha, 
je a-songni miko, chiko cha-e ringe dal-aha aro ia 
a-songon dongenga, indakgipa a-songna chanchina 
nangani darang songdonggiparangnian (Citizen) daito 
ong-a. Surojitba aganchakaha. 

: Indaka kattarangko game su-e cha-gipa 
jararangna, chadamberangna, aro me-chikmarangnasa 
re-ange aganebo, angni noko ong-ja. Choudhury 
ka-onangagnang inaha. 

: Naa maina ia biapni “aborigin" tribalrangko 
rikgale gipin manderangko (Banggalrangko) asongataha? 
Indake dakanichi mikkangchi nang nan nambatjawa, 
namgija a selrangkosa na a okambaagita ong enga. Anga 
ia Garo Pahar a-songni ka tongo donge ku-mikchete 
aganenga, na a ia Aziz Ukilni ku pattiarangko ra e an tang 
ja atangko ruachi den-kape ra nabe. la a songni 
manderangna namgniko chanchigija andalaona 
sikdodoangnabe. Surojit inaha. 

: Nang ni kattarang namen apchone chanchianisan 
ong a. Nikjaengama da ororo a gilsako maidake cholienga. 
Da ororoni “INTERNATIONALISM”- ni chasongo nang ni 
“PROVINCIALISM”- de apchone chanchianikosan 
mesokenga. Nang ni gisik bilongen apchona. Da oni 
chasongo apale nianichi na a chanchie kattarangko aganna 
changja. Mai Bengali, mai Muslim, an ching pilakan 
India a songni bi sarang ong a. An ching iakoba chanchina 
man-a nanga je, a gilsak gimikan an chingni a song aro 
a-gilsakni pilak manderangan an chingni ma-gipa- pagipa, 
jongada, noabirang ong a. Indake chona chanchiani 
gisikko ra e a-gilsakna maiko dakna man gen? Maidake 
mande ong na amgen? 

; Dal gipa aro mingsinggipa mande ong ani angni 
gisiko skani dongja. Indiba “Internationalism”- ni kattako 
agane aro uo pangchake dal a dal a “lecture” on e 
ning ning ning ning a-songtangni sontolgipa manderangko 
togie dal-gipa mande ong na skaniko aro ku sikarichi 
a-gimikni manderangnan ka saani aro namnikako 
mesokmike donnue donnue a-songtangni manderangko 
nokgri jamgri ong-ate, chalaki dake rikgale an-tangko 
namgipa ine mesokna jotton ka-aniko anga 
namniksrangja. Anga indaka kamrangna ka-tongonin 
mitchia. Surojit ka-dongen aganaiaha. 

: Nang ni chanchianirang bilongen namja, Surojit. 
Nang-ni gisik indita ona, indita apchona, anga maming 
saloba indake chanchijachim. Ukil inaha. 

: Nang ni gisik badita chua, badita nama, uko 
skangonin manderang u itokaha Aziz Saheb; da*al ua 
kattarangko nakate maming lap dongja. Garo Paharni 
okningo “GREATER KARAIBARI STATE” bikotna 
sriksrik budi dakaniara nang-ni chua aro namgipa gisikni 
chanchiako mesokanima? Nang'ko anga u-ina bangki 
dongjaha Aziz Saheb. Indiba angni mamatang 
Choudhuryko anga indake mol-molangna skenga. 
Chong motan, na a ia namgija aro gimaagni kamoni 
chel-e dongan nambata. A-songna gimaagniko aro 
an*tangna namgijaniko na a ra banabe, okambanabe. 

: Nang ni ku pattianiko angna nangsrangja. Anga 
nang-ko nina sikja, nang ko anga mitchia. Choudhury 
ka-onange aganaha. 

: Nang ni noko ong-ani gimin na-a skatang jebaisi 
agana nangja. Na a angko chonikna nangja. Nang-ni 
angko chonikaniba maming bil dongja. Surojitba 
inskataha. 

: Kakket kattako aganode chonikasa ong-ama? 
Aziz inaha. 

; Jrip, nang ni ku-sikoniko anga mamingkon knana 
siksrangja. Surojit ka-onange inaha. 

: Na-a agre katta aganabe, Surojit. Na-a angni 
noko re-bae angni ripengko indake choniknabe. Na-a 
u-ia, na-a sani mikkango katta aganenga? 

: U-ia. U-ienba indake aganenga. 

: Zamindar Bhabesh Choudhuryko ma-sikuja na-a 
? Ka-onange mikrongitchakate Choudhury inaha. 

: Baditaba salrangoni nang-ko anga dingtang dake 
ma sibaengaha. Jensalo dos grigipa aro sontol game su e 
cha-gipa tribalrangko budi dake ‘arrest’ ka-ate 
ra angtokachim, uni salonin anga nang ko skangna bate 
nambate ma-sisrangaha. 

: “Shut up”. Da-oan na a ianoni katbo; ong-jaode 
policeko okamate rikongkatatgen. Paglaranggita dake 
katta aganabe iano. Maming chakkori bakkori ka-gija 
gunda dake bachi bachi re*ange melae saldonge rogen 
aro jebaisi skatang jeko man-a ukon chonike rogen; 
da-oan ianoni katbo. Choudhury ka-onange Surojitko 
a-rikaha. 

; Indita ka-onangna nangja, mama. Anga nang-ni 
noko dongkamna re-baja. Na-a a-rikatjaoba anga 
an-tangan re-angaigen. Angko ka-onange aro policena 
kenate nang-ni maming lap ong-jawa. Nang-ni tangka 
paisa, gamjinni bil aro ia Aziz Sahebni chalakini bil ia 
Surojitko maming dakna man-jawa. Bebera-jaode 
Thanaona phone ka-ate nibo, mai ong-a ! Surojit uni 
asonggipa chokkio sronge asongsrangaha. 

Choudhury bilongen ka-onangaha. Indiba ua 
mamingko dakna bil man-jaha. Ka-onanga amchakjae ua 
biaponi chadenge iachi uachi re-wingwange indake inaha 


; Anga u-ia, nang-ni social status donga aro 
iakoba u-ia, nang-ni Political influence-ba donga. Na-a 
“Youth Asociation”- niba saksa dilgipa ine anga ma-sia. 
Nang-ni indaka dolrang donganasan na-a angko angni 
nokon chonikna kraama? A-songo ‘court’ aro adalatrang 
dongjama? Choudhury ka-onange aro gisiko duk ong-e 
inaha. 

: Donga. Pilakan a songo donga. Court, Kachari, 
ain, adalat pilakan donga. Uarang dongani giminan 
chasong chasongna game cha gipa dos gri sontol 
tribalrangko dakaiti ‘case on e pattoko chipatenga. Ain, 
adalat donga aro na simang gita Zamindar aro ukilba 
donga. Una agreba rasong grigipa cholgri sontolgipa 
game cha-giparangba donga. Pilakan donga. A songo 
mamingnian nangnikani dongja. Sujorjit chonika gita 
aganaha. 

Surojitni chonike mikchepe aganani gimin 
Choudhury chakna ampilgija dake bilongen ka onangaha. 
Aziz Sahebba ka onangachim, indiba ua an tangko 
tom tomate rakkiaha. Choudhury wagam chikmijile 
sambachi re ange rake chrike indake inaha - 

; Surojit . 

Ukil asongaoni chakatange Choudhuryni pakkreo 
jak done rimbae asongattaiaha aro indake inaha - 

: Chakchikbo Choudhury, chakchikbo. 

Surojit kengija aro jajrenggija ka tongko ra*e 
ka sine indake inaha - 

: Agre ding e mesoknabe Choudhury. Na-a angko 
maming dakna man jawa, skode angasa nang ko so ote 
donangna man gen. Indiba angni da o skangni Surojitni 
ranta aro bewal dongjaha. Na-a angni mamatang ong a. 
Kragijagipa kakketrangko aganani gimin na a duk man-na 
nangja. Mikkangchinasa simsake dongbo. Na a angni 
mamatang ongjaode anga indita somoi 
chakchikjawachim. Indiba gisik rakbo mama, na-a ia Ukil 
Azizni ja-gao ga-akaha, simsake cholijaode na-a 
jokjawaha. Sakgnian simsake dongbo. Good bye. Good 
bye Aziz Saheb. Surojit ong-katangaha. 

Choudhury aro Ukil Saheb, sakgnian jarachange 
knatimari dongrikaiaha. Skang Surojitni kengija, bamgija 
nawang dakarangko uamang ma-sia. Changsanba timing 
timang bingbing bangbang dakaigipachim. Changsan aro 
Surojitna darangan kentokachim. Apsan poraimiting 
somoionin uamang namen ripengchim aro jeko dakoba 
kengijaan dakaiachim. Da*ororode adita rinokgipa aro 
bamgipa ong-aha sakgnian, indiba skangni an*chi da*oba 
uamango dongkuenga. Una agreba, uamangni jako 
gundarangni dolba dongachim. Sawa u-ia, haida da oba 
dongenggen. Choudhury aro Azizni gisiko jajrengani 
napaha. Changsan pattokoni jokbajokode Surojit baksa 
nangrime maikon dakgen, unaba uamang kensoengaha. 

jCHIKKINOl 


Garo, Rabha, Koch, Hajong aro Kacharirangni 
a ako sriksrik patta dake ra e uamangko budi dake jailo 
chipatani ja man uamangni biaprango Mymensingh aro 
Rongpurni Banggalrangko asongatani gimin Surojit 
Chakraborty bilongen gisiko suk ong-jaha. Ua uamangko 
rikgalna chanchiaha. Mairengko rimbite ua tribalrangni 
nokantichi re ange melana ine okambatokaha. Tarik dona 
gitan pilakan sokbatokaha. Surojit an tangni tarigipa gitko 
pilakna skichengaha. Gitara indakechim - 

Mikrakbo Garo, Rabha, Koch, Hajongrang 
Garo Paharo dongenggipa Banai, Kacharirang; 
An chingni dongram a song Garo Paharko 
Gipinrang ra sekna Jotton ka engahane uko. 

Gipin jatrangsa an ching a songo gapbaengjok 
Bading chiwalanikoba uamangan ra sektokengjok; 
Asongtangon uamang an chingko nokkol ong-ate 
Brangna nanggnok an ching a songtangon 
jamande. 

Chakatbo, mikrakbo a-songni tribal jongadarang 
Krimkro ja ku de bo ku cholsan na-simang; 
Bobilrangni an chingko jakra jakasi wilwilao 
Togan gita warachaksona an-chingba ka-tongo. 
Pilakan inchrotokbo Garo Pahar an-chingni 
An-chi on gen atchiramna dongja kenani. 

Gitko ring-ani ja*man Surojit pilakna indake 
aganprakna -abachengaha - “Angni ka sara ma gipa- 
pagipa, jongada aro noabirang, da o an-chingni a songo, 
an-chingni wilwilao gipin jatrangsa gapbaengjok. 
Na-simangni bari bagano gipinrang drae re bae 
asongengaha aro na-simangko nokgri jamgri ong-ate 
brangatengaha. Na simang da ororo nikna man nenga je 
banoni a gital manderang an ching a songo re bae 
dongtokengaha, indake re bae songdongachaaeako 
champengna man-jaode; an chingni Garo Pahar 
mikkangchide tribalrangni ong-gija gipin jatrangnisa 
ong-aignok. Chengo Musalman rajarangni Indiani 
gamjinna mikboke Indiao napdraa gita an-chingni Garo 
Paharni a-ningni gamjinna aro ong-telaigipani nitoana 
Garo Paharni rikamjoljol Octopus (sagalni ja-a ge-chetrang 
donggipa na-tok ma-sa) gita wilwilbae minokbaenga gita 
ong-baengaha. Uni gimin an-ching Garo Paharni Garo, 
Rabha, Koch, Hajong, Banai aro Kacharirang pilakan 
nangrime an-ching apsan ma-ambini on-bagipa 
jongadarang ba tribalrang ong-a ine chanchie ku-cholsan 
krimkro songdongachabaenga ia Garo Paharni ku-rio. la 
atchiram a-songko bobilrang chadrapeode saoba Jrip 
chakchike dongna man-naigenma? Maming saloba 
man-jawa. Uni gimin atchiram a-songko bobilni jakoniko 
jokatna Togan Nengminza, Phukan Sangma, Maniram 
Dewan, Bhagat Singh, Kshudiram, Subhas Chandra 
Bose- manggita dakgipa ka-donggipa manderang atchina 
nanggen. A-songtangna an-chi on-a nanggen. Jeba 
ong-bo, an-ching da-ode an-chi pari naaniko 
dakchenggija, skanggipa an-ching “strike” ka-na nanggen 
aro ‘strike’ ka-achin an-ching mikron gnangeba 
mikgrigipa aro nachil dongeba knachakgijagipa aro ku-sik 
dongeba sing-e am-e nina sikgijagipa dal-gipa, man-e 
cha-gipa manderangko “attract” ka-na man-gen. Uamang 

sing-na nanggen an-ching mai nangnikana “strike” 
ka-engachim. Unosa an-ching an chingni duk aro 
ka tongni kattako uamangna knaatna ba aganna man-gen. 
Darangba knachakjaode an-ching dingtang gadangni 
kamko ka-na chanchina nanggen. Uamang “strike” ka-ani 
sal tarikko tik ka-aha. 

Uchi Ukil Gulsan Aziz, Surojit aro Mairengni 
“strike” ka-na sal tarik tik ka-e donako ma-sie uni walon 
gondogol ka-na budi dakaha. Ua uni tribalrangni a-o 
asongatgipa biapona re-ange ua manderangko 
an-tangtangni nokko wa-al so-china ge-etaha. Ukilni 
chanchianiara Surojit aro Mairengmangni ‘strike’ ka-aniko 
gondogol ong-atnasachim aro ua gondogolo pangchake 
Surojit aro mairengko pattoko chipatna skani uni gisiko 
ua ka-kimchaaha. Ua ‘strike’ ka-na a-bachengani wal baro 
bajimango ua manderangko an-tangtangni nokko so-na 
ge-etaha. Dikdiksani gisepon wa-al dillau dillau dake 
nokrangko kamna a-bachengaha. Wa-alko kimitgipa 
darangba dongjachim. Pilakkon kamtokaha. Mitam 
manderangde siaba siaha aro mitamrangde nokgri jamgri, 
cha-a- ringga gri dake dongtokna nangaha. Mitamrangde 
biapko wate kattokaha. Nikode darangnian mikrono 
mikchi ong-pilaigenchim. Bang-batan sawa maidake wa-al 
kamataha uko ma-sina man-jaha. Manderangni duk 
bilongaha. 

Indake ong-anirangko salgnirangni ja-mansa 
Choudhury kobor man-e bilongen suk ong-jaha. Sawa 
indake dakjok ba dakdiljok Choudhuryde mamingko 
ma-sijaha. Ua chanchisokjaha. Maina, Changsanmangde 
da-oba jailon dongkuenga. Indide ia sani kam ong-na 
nanga? Uni indake sing-anirango ua maming 
aganchakaniko man-jaha. Choudhury ua obosta ong-gipa 
biapona re-ange nina tik ka-aha. Salgipino ua Aziz 

Ukilkoba ua biapona rimangpaaha. Indiba ia wa-al 
so-anirangko uan dakdilaha ine Choudhuryna on tisaba 
aganjaha. Choudhury an tang slaiko ra e ua biapona gari 
start ka angaha. Unon demechiktang Anjaleeba “baba 
angaba re pana” ine inaha. Anjaleeba pagipaming gario 
gaangpaaha. Choudhury gariko taraken watangaha. 
Uamang miksonggipa biapona sokaha. Ua biap gopram 
gitasa ong pilahachim. Nok, jam, bagan, bari, pilakan 
kame anggal ong pilaha. Maiba maibarang kame 
seenganirangko man engahachim. Mande- ma su mamingan 
dongjaha. Unon gitik gitak adita ritcha A chikrang aro 
gipin bakrimpagipa tribalrang re bae uamangko 
changduulaha. A chikrang darangni kattarangko 
knachakjaha. “Chingni Changsan bao" . inarian 
mitamrangde ka chalang ! ka chalang ine rabitokaiaha. 
Choudhury A-chikrangni “Ka Chalang” ingipa kattako 
knarian ua gisiko bilonge kenaha, maina, “Ka Chalang” 
injokode A chikrang mamingkon manijaha ine ua iana 
skangan u-iaha ba ‘experienced' ong aha. Choudhury 
kenchake jako slai ra e ‘gogen* ine ka mikenataha, 
indiba A chikrang batesa ding-doe jako mil-am sepi ra e 
chaangsrangaha. Choudhury maming jokani cholko nikjae 
slaichi goataiaha. Sakgittamrang a-damon gitilgopaha aro 
unon siaiaha. Uni ja-man, bilding bildang chadrapange 
uamangko jebaisi dokna a-bachengaha. Indita somoi 
uamang Surojit aro Mairengni ge-etakosan sengengachim, 
indiba obostaan uamangko sengnapatjaha. Sakgittam siana 
agreba, baditaba sakrangde guli nange jokom ong-tokaha. 
Ka-onange ka-kimchae tribalrang/ uamang Choudhuryni 
mikron rongsako otklongaha aro ja-a samsako bnekpile 
doktongaha. Aziz Ukilni jakrani jakkoba sotonge 
galsrangaha aro ja-a samsako bilonge dokpnekaha. 
Anjaleekoba mitamrang go-olrangchi doke, natengrango 
satkape sibokataha. Aditani ja-mansa ua biapo Sujojit aro 

Maireng sokbaaha. Uamang Choudhury aro Azizni 
obostako nike duk man aha. Choudhury aro Aziz bimang 
gimik an-chi chripchrip dake a-on ga*ake mamingko 
ma-sijae siboke dongengachim. Surojit aro Maireng 
an tang mikkangtangko ba-rachi katipe, Choudhury aro 
Azizko hospitalona ra angaha. Indiba Anjaleeko ua biapo 
nikjae uamang aiao inmanaha aro jajrengaha. 
Anjaleekode sakgittammang manderang de-tome 
bachinaba ra-e katangachim. Surojit aro Mairengba, 
Choudhury aro Azizko hospitalni barandao srik donarian 
an-tangtangde tarake re-angaiaha. Maina, uamang 
an-tangtangko ma-sirikna kenachim. 

Indake a-songo golmal ong-mitingon ba ua 
somoion Changsan aro uni gipin ripengrangba jailoni 
jokbaaha. Jailoni jokaiian Changsan Mairengmangchi uni 
nokonasa re-angengachim. Ua buringrara rama gitasa 
Mairengko uni nokona sandiangengachim. Unon 
Changsan buring diltuani jatchio saoba me-chikni 
chrikengani ku-rangko knana man aha. Ua chadengdipe 
knatimchengaha. Uni ja-man chrikgipachipak re-ange ua 
uno chona nok te-sako nikaha. Unon ua ga-chokchime 
re-ange ua nokni bera a-kol gita srik srik niataha aro 
sakgni me-asarang saksa me-chikko joboijosti ba drana 
am-engako nikna man aha. Ua me-chik an-tangko Jokatna 
chrikengachim. Changsan uko nike chakchikna man-jaha. 
Rang-san ua jako gol-dik ra-angpagipachi ua nokni 
berako rake dokataha aro “ong-kat sala achakrang” ine 
chrikataha. Changsanni ku-rangko knarian ua me-asa 
sakgni nokoni tarake ong-kate kene katangaha. Uamang 
an-tangtangko ma-siriknaba chol on-jaha. Changsan a-palo 
chadenge dongarian “nokningo sawa donga ong-katbabo” 
inataha. 

Ua me-chik a-palona ong-katbaaha aro Changsanni 

ja-ako riin*e “angko dakchakpabo" ine grapaha. 
Changsan jaksamgnichi rim-e ua me-chikko salchaaha aro 
‘‘na-ara sawa” ine sing*aha. Me-chik chadengaha. 
Changsanni mikron baksa nitatgrika gita ong aha ua 
me-chikni. Changsan aiao inmane jagoka gita indake 
inaha - 

: O ! Anjalee, na*asa ? Na^a iano maidake 
rebajok?” 

Anjaleeba Changsanko nike namen aiao inmanaha. 
Ua mamingko aganchakna man jae indakesan inaiaha - 

: Angni rasong kopal. 

Bang-a katta agangija Changsan Anjaleeko indake 
mong*aha, maina, ua buringoni tarake ong-katna ska, una 
agreba attamengahachim- 

: Hai ianoni tarake re galgalgnok Anju. 

: Bachina? Anjalee sing^aha. 

; Angni nokona naljoka biapona. 

; Indiba 

: Mai indiba? 

Janggitangmitingo mande jeko guale dakmanaha 
uko saoba bikpilatna man genma? 

: Jerang gualako dakronga uarang namakoba 
dakna man-a. Guala aro namako dakanian mandeni 
bewal; namgipako dakgipa namgijakoba dakna man-a. 

: Indiba na-a angko kema ka-jokma? Anjalee 
sing-aha. 

; Ka-onangachi maibako onia dakmanoba uko 
kema ka-ani Changsanni ka-tongo bil donga. Anga 
mandena ka-saa. Saoba angko ma-sisrete angna maiba 

oniako dakoba anga ramram ka-onangja. 

: Na-a mande ong na kraja Sagre 

gitachacha nang ni ka tong rongtala. Da-asalsa anga 
nang-ko ning tue ma-sina man-aha. Indita sal nang-ko 
ma sisretarang da al ang* ka-tongoni gimaangaha. Angni 
ka-tongni salamko nang*na on enga, ra-chakbo, ine Anjalee 
Changsanni ja a samgniko rim-eaha. 

: Che ! che : la nang-ni ka-tongo bilgrianikosa 
na-a mesokenga. Chakatbo. Ku-sikarichi bi-aniko anga 
namnikja, kamchisa bi-bo. Hai ianoni bakbak re-gnok. 
Tango bobilrang rikbajokode namjawa. Changsan ua 
biaponiko tarake rimangaha. 

: Noktangona sokbae Changsan Anjaleena au- 
miksuna chi on-chengaha. Au miksu man-ani ja-man una 
cha-anikoba on-aha. Changsan Anjaleeko tusie neng-take 
dongchina agane an-tangde Anjalee pagipamang bano 
dongenga uko kobor ra-na re-angna tik ka-aha. Anjaleede 
pagipako aro Aziz Ukilko dokarangkosan gisik ra-enga 
indiba uni ja-man mai ong-aha uko mamingkon aganna 
man -j aha. 

Changsan uni ripeng Surojit, Maireng aro Anjalee 
pagipako walomangba am-angaha. 


*** 

CHISA 


Anjaleeko noktango donange Changsan, 
Choudhuryni koborko ra na re angaha. Unon ua knana 
man-aha je, Choudhury aro uni ripeng Aziz Ukil 
sakgnian hospitalosa dongenga. Uamangko saobarangsa 
bilonge doke, an chi pari naate hospitalni barandao 
donangaiaha. Nurse saksasa uamangko barandaoniko nike 
doctoma kobor on-eaha aro uni ja man uamangko sanna 
bondobost ka*aha. Pagipani koborko man-e Anjaleena 
Changsan aganeaha. Uni ja-man ua nok- janu’angko so a 
man*e bilding dildang dake katenggiparangko nike gisiko 
bilongen duk man-aha aro ka sachakaha. Uamangko 
Changsan katjachina beng aha aro uamangko rakkipilna 
jotton ka-aha. Bang-batakon ua re bapilchina mol molaha. 
Gitikgitak ua Matbor Sahebali Sheikko aro uni dolni 
manderangko grongaha. Changsanko nikarian pilakan 
grapaha. 

Mandeni indake nok- jamrangko gimaate, buringo, 
ramarango chaktogija duk ong-arangko nike Changsan 
bilongen suk ong-jaha. lamang da-o bachi re anggen? 
lamangih skia- pora dongja, ramram game cha giparangsan 
ong-a. Indiba, iamangko skia- pora man giparang, 
buditangko badinge janggitanggiparang iamangko slaini 
gull gitasa jakkalronga. Indake skia- pora donggijagipa 
kangal manderangko guli gitasa Politics- ni ‘bonduk’ ba 
slai ning-o sike budi gnanggipa ba skia- pora 

man giparang uamangni sikar ka-anio ba miksonganirango 
jakkalronga. lamangde ‘chess’ -ni paun ba guti gitasa 
ong a aro skia man giparang uko kal giparang ong a. 
Chessni paun ba gutiko kal giparang an tangni sika gita 
iachi uachi de ata gita, skia pora donggijagipa 
kangalrangkode skia-pora donggiparang ba man e 
cha giparang indaken jakkalronga. A songni Politics-o 
kangalrangko aro skia pora grigiparangkon je kamoba 
ostro gita jakkalronga. lamang an-tangtang dakgrike 
sienga, indiba amani amgijanide kal-giparangni ba Poli- 
tician-rangnisa ong a. Indaka kattarangko ma sigipa 
manderang maming saloba dakgrikjawachim. Jerangan 
mandena ka saa uamang mandena ka sagijagipa kamna 
mitchichongmota. “Na-simang re-angnabe. Anga 
na simangna biap on-gen “ine Changsan aganaha. 

Katanggipa Banggalrangko Changsan rimbapilenga 
ine knae Surojit aro Mairengde ka-onangengachim. 
Uamang sakgni Changsanko am-angaha. Changsanko 
gronge uamang salam ka-grikaha. Ruuta salni ja*man 
gronggrike uamang namen kusi ong-aha. Surojit aro 
Mairengni, ua Banggalrangko rikgalani ja-tingo uamang 
sakgnian ong a ine aganani ja-man, Changsan 
indaka kamkode ka-na nangjachim ine duk ong-e aganaha. 
Mande jatna ka-saaniko chanchiode iarang bilongen 
chaktogijani ong a. 

: A-songna ka-saaniko chanchiode gipin jatko 
rikgalanio maming gualani dongja ba ong-ja. 
A-songtangna ka-sagipa sakantian, indake dakaniko 
namniknan nanggen. Surojit aganchakaha. 

: A-songtangna ka-saana bate mande jatna 
ka-saanian namen chugipa gadangni ong-a. “Humanitar- 
ian is greater than Patriotism". A-songtangna ka-saani 
aro mande jatna ka-saaniara Salgi aro a-sak gitan 

dingtanggrika. Nang gita dakgipa mandeko ma siatna ango 
bil dongja. Indiba angni chone ma-siachi anga aganenga 
je mandeko duk saknaa on*e rikgalaniko dontongan 
nambatgen. 

: lamangko rikgalaniko dontongode, an chingni 
a-songtangni jongada aro chatchi bakdilrangan brangna 
nanggnok, a-ako gipinrangsa man aignok. 

: Kakketko aganode Surojit, gipin jatko rikgalna 
am ode indide ua skia- pora man giparangko aro budichi 
chalaki dake togigiparangkosa rikgalbo, game cha gipa, 
kangalrangko ongja. lamangde danang rasong 
grigiparangsa ong a. lamangnide maming dos dongja. 
Skia man-giparangsa iamangkode jontroko gita jakkalenga. 

: Uamang an-ching gita an chingming nangrime 
janggitangna man-genma? Surojit sing-taiaha. 

: Na ara maidake man-enga? Na aba tribal 
ong jaba, indiba tribalrangni dukko nike an tang janggiko 
on-kangenga. Na-a ianon atchigipa ong-a. Garo Paharan 
nang-ni Atchiram song ong a aro ian nang ni ‘Mother 
Land’. Garo Paharo atchigipa aro songdongenggipa pilak 
Garo, Rabha Koch aro gipinrang pilakan an-chingni 
jongada, noabirang ong a. Indiba Choudhury aro Aziz 
Ukil gita man-e cha-gipa, skia man gipa manderang jean 
Garo Paharko mangkimaate “Greater Karaibari State” - 
ko tarina jumang nikengachim, uamangsa Garo Paharni 
sontole janggitangenggipa manderangni bobil chong mot 
ong a. Uamangko a-songni mande kema ka-na kraja. 
Changsan inaha. 

: Nang-ni agana ong-ade ong-a, indiba Rome-ni 
historyko porae nikujama? Kangal aro game 
cha-giparangna ka-sachake mai obosta ong-achim, uko 
u-ijama? Tiberius Grekkas aro Keas Grekkas mingggipa 

adasa sakgnian Rome a*songni “Consul” ong*e, man-e 
cha gipa aro skia man-giparangni bobil ong e chadenge, 
kangal aro game cha giparangna chake kam ka-engon, 
uamang sakprakkon, uamang adasakon, man-e cha-gipa, 
skia pora man giparang budichi chalaki dake (conspiracy) 
so-ote galtokachim, uarangko gisik ra-jama? Man-e 
cha-giparang baksa bobil dakode amana bate amgijanisa 
sokbanaba donga. Surojit inaha. 

: Amjanaba donga — indiba game cha giparangna 
chake anga sinaba kenja. Jeba ong-bo, nang-gita dake 
an-tangko tribalrangna on-kange kam ka-gipako anga 
janggitanga gimik gualjawa, Surojit. Angni janggitangao 
anga an-tangko rasong gnanggipa ine chanchina man-a, 
maina, anga nang-gita dakgipa kakket ripengko man-aha. 
Kangal cholgrigipa ong-oba anga namen rasong 
gnanggipa ong a. 

Uamang sakgnian Choudhuryko grongna re-anggen 
ine tik ka-aha. 


*** 

CHI6NI 


Choudhury aro Aziz Ukil hospitalo sanne namde 
namkalaha, indiba janggitanga gimiknan uamang ja*kora 
jakkora ong-tokaha. Choudhuryni mikron rongsa ja a 
samsa dongjaha. Aziz (Jkilniba jaksamsa aro ja a samsa 
namjaha. Uamangko indake saknaa on ani ja tingo 
Surojitni kaman ong-na nanga ine uamang sakgni 
chanchichipe ra aha. Uni gisepon, Changsan, Hogra, 
Upen, aro gipinrangba jailoni jokbaaha ine uamang knana 
man-aha. Uamang uamangni skangni a arangon re bae 
dongengaha aro gamtaiengaha ineba knaaha. Choudhury 
ka onange indake inaha - 

: Anga ua denggu aro bodmas Changsanko 
slaichi goe galnasa skengjok. Anga adita namkalkuna, uko 
anga watchongmotjawa. Uko so ote galjaode anga 
tangagimik suk ong jawaha. 

Choudhury an tangni duk saknaako gualeba 
demechikgipa Anjaleeni gimin gisiko sukjaha. Ua sijokma, 
tangkuengama mamingkon uni gimin u-ina man jaha. 
E>emechiktangna chanchie aro duk ong e mikchi jingjang 
jingjang dake dongengachim. Saksa kamkam demechikni 
maming koborko man jae ua pagla gita ong pilengaha. 
Ua an-tangni gariko aro bondukkode saobarang ra bae 
donangani gimin nikna man aha indiba demechiktang 
Anjaleekode nikna man-jaha. Nokonaba kobor ra e niaha. 


[ 66 ] 




nokoba dongjana. Ua tusioba mikgil mitapsachinin 

Anjalee Anjalee ine okamna aro a*bokbana 

a>bachengaha. Mamingkon ua cha-ja- ringjaengaha. 
Demechiktangko nikjae ua pagla gitan ong-pilengaha. 

Indakmiting somoion demechiktang Anjalee aro 
Jiten hospitalona sokbaaha. Pagipani obostako nikarian 
Anjalee katanggalgale pagipako gipake grapbeaha. “Baba, 
baba anga re-baaha” ineaha. Coudhury Anjaleeko niksoe 
grapaha aro “na-a re-baaha ai” ine demechiktangni skoko 
an-tang ka-bakona salbaaha. Anjalee bano dongachim, 
banoni da-o re-baaha, mai ong-achim uarangko rikkit 
dangkit pagipa sing-soaha. Saksa toromigipa mandesa uko 
rimangachim aro uni nokonisa da-o ua re-baenga ine 
Anjalee Changsanni kattakode pagipana aganjaha. 
Anjalee baksa Jitenko niksoe Choudhury namen kusi 
ong-aha. Jitenba Changsanni nokoni srik katbaaha ine 
tol-e Anjaleeni skia gitan aganaiaha. 

Pagipa, demechikgipa aro chakkol baksa indake 
nangrimtaianiko jumang gitasa daknik man-pilaha. Uni 
gisepon Anjalee doctor baksa agangrike pagipako aro 
Aziz Ukilko noktangtangona rimbana tik ka-aha. 
Sakgnikon gario gatbaaha Anjalee aro Aziz Ukilkode 
ramao uamangni nokon donbaaha. Uamangni obosta 
ong-anirang badiaba golporango poraiman-a gitan 
ong-angpilaha. 

Nokona re-baeba Anjalee gisiko bilongen 
dongsiksakeaha. Ua nokoni bosturangko skang gita apsan 
ong-nikjaha. Anjaleeni chanchian’ salgisako bilongen 
balmikka rakengaha. Changsanni mikkang bimang uni 
kattongo noksa salgimin gita ong-e dongengaha- uko ua 
kimite galna man-jawaha. Indiba, uni aro Changsanni 
jatchio namen chubea dewali ong-e dongenga- uni 
pagipa. Una agreba uara non- tribal aro Changsanara 

tribal. Indita champengani aro dingtanggrikaniko ga bate 
ua an tangni ka tongo am-enggipa mandeko man na 
amgenma? Ua indaka rokomari kattarangko chanchie 
bilongen ong siengaha, indiba darangnaba mamingko 
aganjaha. An tangko ua Changsannan on kangaha 
gisikode. 

Indake adita salrang batangaha. Uni gisepon Aziz 
Ukil baksa maibarangko ku monggrike Choudhury, 
Changsan aro Surojitko noktangona okamatna 
chanchiaha. Ua Chanchiengachim, Changsan maming 
saloba uamangni nokona re-bajawaha. Indiba Changsan 
aro Surojit salsao Choudhuryni okamatna skangan 
uamangni nokona re baaha. Changsan aro Surojitko 
niksoe Choudhury ramaona ong katange nokningona 
rimange asongataha aro uamangkon okamatna gisikode 
chanchiengachim ine aganaha. Changsan aro Surojit 
sambagrik asongaha. Choudhury uamangming 
mikkanggrike asonge ka sine katta bikotna a-bachengaha. 
Ua chosima gisimko ganachim. Ua indake inaha - 

: Nang baksa angni bang a kattarangko aganani 
donga, Changsan. Atcha, na a da ororo mai kamko 
ka-enga? Choudhury Changsanko sing-aha. 

: Anga “Ku cholsan Association” -ni skulo skigipa 
ongenga. 

: Dormohara badita man enga? 

: Dormoha dongja. Paisa pelsaba man ja. 
Changsan ka-dinge aganchakaha. 

: Dormoha gri chakkori ka enga? Na*a chakkori 
nangode maina angna aganja? Anga nang-na nama 
chakkoriko on na man-genchim. Da-omangba na a 
“Ku-cholsan Association”-ni kamko watbo. Uamang 
mamingko u igijagipa kangalrang baksa dongpae nanggita 

saksa skia man‘gipa panteko nosto ong-aniko anga nie 
dongaina man-ja. Uamang denggugipa aro bodmasrang 
ong a. Nang ko dilgipa dake uamang baksa dongpaate, 
nang ni life- ko nosto ka-na am-enga. Na-a uanoni 
ong'katbabo, anga nang-na nama chakkoriko jugal ka-e 
on-gen. Choudhury aganaha. 

: Anga da-o namgija chakkorikode ka-jaengaba. 
Skia man-gijagiparangna skiani, ia maming namgija 
chakkori ong-ja, bate nambatsranggipa chakkori ina 
man-a. 

: Dormoha gri chakkori ka-ode sawa nang-na 
cha-a ringaniko on-engjok? 

: Indita sal sawa angna on-achim? Na-a angni 
gimin mamingko chanchina nangja. Anga darangni angna 
sko saaniko nangnikja. 

: Nang-ko anga nang-ni namgninasa aganengaba, 
Changsan. Na-a ma-gri pagri bi-sa, nang-ko indake nosto 
ong-aniko anga nikna sikja. Indiba na-a an-tangan indaka 
signini ramako re-na skode uno angni mamingko aganani 
dongja. 

: Indide chinga da-o re-gnok. Changsan inaha. 

: Da-mo. Indinari na-a re-angna man-jawa. 
Nang-ni onia ka-arangko indita sal chakchikjawaha. Na-a 
angni ‘patta’ a-o maina ‘Ku-cholsan Association’ -ko 
kuliaha? Angni ku-atako man-gija angni a-o maina skulko 
kuliaha? Na-a iarangko pe-na nanggen. 

: Jinmani skulko pe-ani angni mai bil donga? 

: Mai ka-dongachi ia skulko rikaha na-a? 

: Anga saksan maidake rikna amgen, indiba 
jinmani skachide jeba ong-na amaia. 

: Nang*ni budichisa iarang ong-aha. Da-o na-a 
iako pe-na nanggen. Na-a jegita rikdilaha ua gitan 
pe-naba nanggen. 

: Anga skulko rikdilnaba donga; ihdiba iako 
pe-ani angni bil dongja. Jinmana jeko dakaha, uko 
maming saloba saksan pe-na bil dongja. Ain gita kam 
ka-ani bil donga; ihdiba ainko pe-ani darangniba bil 
dongja, iako na-a ku-rachakengama ku-rachakjaenga? 

: Gipinni a-o mandemagko asongate skul kulianide 
nang-o bil dongama? Na-a on-tisa onia ong-aha ine 
chanchijaengama? 

: Gipinni a-a ? lara na-a maiko inenga? Ambi 
atchumang ia a-on siangpil-jok, angaba ia a-on atchie 
dal-pilaha; iara gipinni a-ama ? 

: Indide na-a ia a-ako sani ine chanchienga da-o? 

: Je manderang ia a-o chasong chasong dongaha, 
dongbaengaha uamangnin a-a ong-chongmota, ong-na 
nangchongmota. Na-a ia u-igija manderangni a-ako togie 
sriksrik ‘patta’ dakmane nang-ni ine chanchinabe. 
Lekkaosan nang-ni a-a ong-naba donga; indiba ia 
a-arangni kosako nang-ni maming 'possessory right’ 
dongja. la u-igija kangal game cha-giparang ia a-on 
da-oba dongkuenga, ia a-arangkon gamkuenga, ia 
manderangnisa da-oba ‘possessory right’ donga. Uni 
gimin iamangnin a-a aro iamangnin ong-na nanggen. 

Choudhury aro Changsanni jekgrikarangko Surojit 
aro Anjaleeba jrip Jrip knatime dongengachim. Surojitba 
maibarangko agana skachim; indiba mamatangko bang- a 
duk on-a sikjaha. Anjaleeba cha ra-bae donangaha aro 
Changsanchiko nie ka-dingsmitangaha. Demechiktangni 
Changsanchiko nie ka-dingsmitangana Choudhury gisikode 
bilonge ka-onangaha aro aiao inamanaha. 

Choudhury jegita aganeba Changsanko nom atna 
man jae indake inaha - 

: Indide na-a skulkoba pejawama? 

: Angni bil dongosa pe gen. 

; Nang ni bil donga. Dormoha gri darangba uno 
skina re bajawa. Uni gimin na a uno skianiko watote 
skul an tangan be aigen. Na a skianiko wataibo; anga 
nang na nama chakkoriko jugal ka e on gen aro chakkori 
man kuja dipet anga nang na hajalgni dake pocket 
korosna on gen. Aganbo da-ode, na a kusi ong-ama 
ong-Ja? 

: Kusi ong-srangja. Hajalgni maina, hajal chikking 
ong-oba anga angni rasong- mikkimko palna man-jawa. 
Anga dongjaode skul cholijawa ine na-a bebera-ode; na-a 
ma-sie ra-bo, anga skulko watchongmotjawa. 

Bon-kame anga nang-ko mol-molenga, 
Changsan. Na-a angni kattako manibo. Skulko pe-e 
galbo. Indinari na-a maina chipu baksa kal-grikenga. 
Changsade na-a uni bisiko man-aha. Na-a kal-aktainabeha. 
la chango chipu suna nangode na-a jokjawaha. 

: la changode angaba mamingna kenani dongja; 
maina montol sningbae an-tangan oja ong-e re-baaha. 

; Indide na-a skul nokko pe-jawa? 

: Pe-chongmojawa. Nang-ni mai bil donga ukon 
jakkalbo. 

Changsan rang-san chadenge re-angna dake ‘hai 
Surojit an-ching re-gnok. lano dikdiksaba dongani 
ong-jaha, inaha. Unon Choudhury Changsanni mikkango 
champenga gita chadenge indake inaha - 

: Da-mo. Re-angna man-jawa. Skulko watgnok ine 
ku-rachakjaode anga nang-ko re-angna on-jawa. 

: Angko kae rakkigenma? ine Changsan rake 
kadingaha. 

: Oe. 

: Na a gualakosa dakenga, Choudhury. Mandeni 
bimangko kae maiko man gen, uni ka tongko kana 
man jaode? Englishrang Gandhijiko chipe done maiko 
dakna man achim? 

lachango nang ni gisikni bilkoba porikka ka na 
nanggen. Na a skul watna nanggen, ong jaode janggi 
galna nanggen. 

: Songsaro sawa sako maichi so otna ama 
Choudhury, Isolni ska dongjaode. Changsan rake 
ka-dingaha. 

: Sawa sako maichi so otna ama? Nang ko anga 
slaichi da oan gona man a. Aganbo, na a angni kattako 
maniama manijawa. 

: Manijawa aro skulkoba anga pe na man-jawa. 

; Manigijani bite mai ong gen, u iama Changsan? 
Manigijani dormoha ‘Sia\ Indita sal na a angni gisiko 
duk aro saknaa on beaha, angni a-ako, chiko aro 
gamjinrangko nosto ka aha. Angni be enkoba na a 
jong-mot cha-a gita ong ataha. Angni rasong mikkim 
mamingan dongjaha. Nang ko anga kema ka na 
man-jawa. Nang ko so-otani gimin angni ‘Pasi’-ba 
ong-china, anga mamingko chanchijawa aro duk 
ong-jawa. Simsake dongsobo. 

: Jinmani namgnina kam ka-mitingo angni ia be en 
bimang bon-a jimna nangoba anga duk ong-jawa. Anga 
sina kene, ia a-mangni bimangna ka-sae, miksonggipa 
ramaoni maming saloba bitinangjawa. Na-a angko so otna 
man-a. Indiba gisik rakbo na-aba, angko so-otoba hajal 

hajal Changsan atchitaiaigen. Angni an chinin da oba hajal 
hajal A chikrang angna bate seng bate atchigen. Nanggita 
dake man e cha giparangni cholgri apgri kangalrangni 
kosako togianirangko chelchakna aro jokatna 
atchibaengahane Choudhury, na aba mikrake dongbo. 

Choudhuiy Changsanni bamgijani kattarangko knae 
ka onanga amchakjae tarake nokningona napangaha aro 
skopangoniko slaiko ra e bakan ong katbaaha. Nokningni 
kuturio Anjalee uamangni jegrikarangko knatime 
dongengachim. Pagipa slaiko tarake ra baani gimin 
Anjaleeba pagipani ki-sang ki sang ja rikbaaha. Pagipani 
slai ning-o guli sikmitingon Anjalee slaiko rim-e “sako 
gona am enga baba?” ine singaha. 

Angni janggini bobilko. Choudhury 
demechiktangna aganchakaha. 

Choudhury aro Anjalee paningsa slaiko sekgrike 
dongaha. Pagipaming amchakjae Anjalee rang san 
Changsanni mikkango re ange chadengeaha. Taraken 
Choudhuryni jakoni slai “dam” ine gam angaiaha. An chi 
chrip chrip ong e Anjalee Changsanni ja a sambaon 
gitilgopaha. Changsanba rang san Anjaleeko a oniko 
salchana am e Anjalee Anjalee ine chrikaha. 

Anjalee janggi galangna skang Changsanni jakko 
rim tate “Changsan, I LOVE YOU, na a babako kema 

ka angbo. Babani onia dakarangko gualbo, IIII 

I L O V Y....O....U” ine jringrotna 

mikchipangaha. 

Mongsongde Choudhury Changsanko^a goatachim, 
indiba ua guli demechiktangkosa nangeatia. Choudhury 
mamingkon dakna aro chanchina changjaha. Mai ong aha 
ukoba ua name ma-sijaha. Ua jarachangaha, bimang 
jadasikaha. 

Sina skang demechiktangni “Changsan, I love 
you, na-a babako kema ka angbo" ingipa kattako knae 
Choudhury bilongen aiao inmanaha. Slaini Gam-ako 
knae noksulni mandernag bang-baaha. Choudhuryko 
Policerang rim angaha. 

Uni ja man A*chikrang, Changsanko goaha ine 
ma-sina man-e bilongen kaonangaha, maming 
champengako manigija rang san chadrapange jebaisi 
Chondhuryni manderangko so otaha aro Choudhuryni 
Rajbariko ba rajani nakko so chepe galrsangaha. Attain 
simsimahaoba nok kamarangni wa al agilsak gimik 
teng-chipa gita daknikman aha. 

Changsan unoba Anjaleeni manggisiko ja pingo 
ra-e gipake dongengkuachim. 

